PM nafi gabungan PH tidak peroleh sokongan besar pengundi Melayu

PETALING JAYA, 6 Februari- Perdana Menteri yang juga Pegerusi Pakatan Harapan (PH) Datuk Seri Anwar Ibrahim menafikan gabungan terbabit tidak mendapat sokongan besar pengundi Melayu.Perkara itu hasil analisis mendapati perkara sebaliknya yang berlaku."Secara keseluruhan undi yang diperolehi pengundi Melayu adalah 31%, ada yang rendah seperti Kelantan dan Terengganu dan ada yang tinggi 50% seperti di Selangor, Wilayah Persekutuan, dan Negeri Sembilan."Kalau dikumpul dengan Kerajaan Perpaduan sebelum ini, komponen Pakatan Harapan (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) dan beberapa parti lain sudah mencecah 2/3 keseluruhan undi pada pilihan raya lalu," katanya pada sidang media selepas menghadiri Mesyuarat Pimpinan PKR di sini hari ini. Bagaimanapun, Parti Keadilan Rakyat belum membuat sebarang keputusan berhubung isu penyertaan beberapa bekas ahli UMNO ke dalam parti itu.Perkara terbabit hanya akan diputuskan selepas perbincangan dilaksana bersama pucuk tertinggi UMNO terlebih dahulu.


Beri ruang badan penguat kuasa laksanakan tugas dengan telus

PETALING JAYA, 6 Februari- Perdana Menteri Datuk Seri Anwar Ibrahim meminta segelintir pemimpin politik untuk tidak lagi menggunakan alasan agama dan bangsa bagi menghalang kerajaan membanteras rasuah dan penyalahgunaan kuasa.Beliau menegaskan, adalah lebih baik sekiranya pihak terlibat memberi ruang kepada anggota penguat kuasa menjalankan tugas mereka dengan tegas dan telus."Saya membuat seruan ini kerana memberikan alasan rasuah agama untuk penyalahgunaan kuasa. Islam juga tegas menolak tindakan tersebut."Gesaan saya kepada semua pihak supaya beri ruang kepada badan perundangan ini bertindak dengan tegas untuk menjalankan dan menyempurkanan tugas mereka," katanya dalam sidang media selepas menghadiri Mesyuarat Pimpinan PKR di sini hari iniPerdana Menteri turut menekankan, tindakan membekukan akaun bagi sebuah parti politik bukanlah amalan baru yang dilakukan sekiranya terdapat keraguan.Untuk itu, beliau mahu pemimpin terlibat tidak mengganggu siasatan anggota penguat kuasa dan bersedia dengan penjelasan berkaitan perkara berkenaan sekiranya ia diperlukan.SPRM membekukan beberapa akaun milik pemimpin terlibat baru-baru ini untuk membantu siasatan ke atas wang yang disyaki daripada hasil haram.

(Anwar Ibrahim pada sidang media selepas menghadiri Mesyuarat Pimpinan PKR)


Kulim, Bandar Baharu dilanda banjir kilat susulan hujan lebat lebih dua jam

BANDAR BAHARU, 6 Februari - Dua daerah di Kedah iaitu Kulim dan Bandar Baharu dilanda banjir kilat susulan hujan lebat lebih dua jam, petang tadi. Ia menyebabkan satu pusat pemindahan sementara (PPS) dibuka di Sekolah Menengah Agama Madrasah Insaniah Jangkang, Kulim. Sekretariat Jawatankuasa Pengurusan Bencana Daerah Kulim, Kapten (PA) Amirul Aliff Ahmad menerusi kenyataan memaklumkan setakat pukul 6 petang tadi sejumlah 25 buah rumah terjejas. Paras air banjir setinggi satu meter dicatatkan dan dikhuatiri semakin tinggi berikutan tebing Sungai Kob pecah. Keadaan itu juga menyebabkan air di Sungai Limau meningkat ke paras bahaya.

(Anggota APM Kulim membuat tinjauan paras air susulan banjir kilat yang berlaku petang tadi)

Setakat ini kerja-kerja memindahkan penduduk terjejas ke PPS sedang giat dijalankan. Sementara itu di Bandar Baharu, tiga buah kampung terjejas akibat banjir kilat. Pegawai Pertahanan Awam Daerah Bandar Baharu, Leftenan (PA) Abdul Rahim Khairuddin berkata kampung yang terbabit adalah Kampung Seribu Relong, Kampung Sungai Itam Dalam dan Kampung Sungai Terap Dalam yang mula dinaiki air pada pukul 3.18 petang dengan paras air setinggi 0.5 meter. Setakat pukul 6 petang tadi, banjir menunjukkan trend penurunan. Bagaimana pun paras air Sungai Terungsing yang terletak berdekatan kampung terbabit berada paras bahaya dan mengalir deras.


Maritim Malaysia kukuh pantau keselamatan kawasan perairan negara

KUALA LUMPUR, 6 Februari- Agensi Penguatkuasaan Maritim Malaysia memperkukuh pemantauan keselamatan dan kemasukan pendatang asing tanpa izin (PATI) di kawasan perairan dengan kerjasama negara serantau.Jelas Timbalan Ketua Pengarah (Logistik) Maritim Malaysia Laksamana Madya (M) Datuk Saiful Lizan Ibrahim usaha itu merangkumi pertukaran data serta informasi perisikan secara dua hala."PATI kita juga mempunyai kerjasama seperti di Indonesia ada Badan Keamanan Laut Republik Indonesia (Bakamla) dan juga Singapura (Pengawal Pantai Singapura) dan Thailand jadi hubungan dua hala antara dua negara adalah amat baik dan ini berterusan dengan mengadakan beberapa siri latihan bersama. "Dalam bentuk komunikasi pertukaran data, pertukaran informasi perisikan ianya membantu kita dalam usaha membanteras kemasukan PATI ini berkesan," katanya kepada pemberita selepas menjadi tetamu rancangan Selamat Pagi Malaysia di TV1.Pihaknya turut menggalakkan keterlibatan komuniti maritim untuk berkongsi sebarang maklumat berhubung kegiatan jenayah dalam kawasan perairan negara.


Edar sejuta naskah al-Quran, JAKIM akan tubuhkan jawatankuasa penyelaras

KUALA LUMPUR, 6 Februari - Satu jawatankuasa penyelarasan akan ditubuhkan bagi menguruskan pencetakan dan pengedaran sejuta naskhah al-Quran ke seluruh dunia.  Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, beliau telah mengarahkan Jabatan Kemajuan Islam Malaysia (JAKIM) untuk menerajui jawatankuasa tersebut dalam merealisasikan hasrat Perdana Menteri sebagai tindak balas Malaysia terhadap pembakaran kitab suci itu di Sweden baru-baru ini.  "YAB Perdana Menteri mengatakan hasrat beliau dan Menteri di Jabatan Perdana Menteri (Hal Ehwal Agama) diamanahkan untuk perkara ini. Jadi, setakat yang saya boleh maklumkan, kita baru bentuk jawatankuasa dan jawatankuasa inilah yang akan diketuai oleh JAKIM dan melihat usaha-usaha mencari dana dan kemudian pusat percetakan dan juga untuk mengagihkan al-Quran itu tadi," kata beliau kepada pemberita selepas melancarkan pelan pembangunan komuniti setempat Yayasan Pembangunan Ekonomi Islam (YaPIEM), di sini hari ini.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar ditemu bual media selepas melancarkan pelan pembangunan komuniti setempat Yayasan Pembangunan Ekonomi Islam (YaPIEM) di Kuala Lumpur)

Sebelum ini Perdana Menteri mahukan pendekatan berfaedah diambil sebagai langkah menyebarkan kefahaman mengenai al-Quran bagi membantah Islamophobia dan akan mengusulkan cadangan sama kepada setiap ketua negara Islam di seluruh dunia.  Pada majlis tersebut, Mohd Naim telah menyampaikan sumbangan dan barang keperluan dapur kepada golongan asnaf dan rentan.


Cadangan terjemah preskipsi AGC masih tiada kata putus

PAYA TERUBONG, 6 Februari- Cadangan agar edisi Perlembagaan Persekutuan diterjemahkan kepada Bahasa Melayu bagi menggantikan teks asal dalam Bahasa Inggeris sebagai versi rasmi oleh Jabatan Peguam Negara (AGC) masih tidak mendapat sebarang kata putus. Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh berkata, setakat ini tiada sebarang keputusan yang diambil mengenai cadangan tersebut."Jika kita ingin menukar bahasa kepada Bahasa Melayu mungkin menyebabkan kekeliruan seperti yang anda tahu ada isu dengan tafsiran pelbagai perkataan," katanya kepada pemberita pada Rumah Terbuka Tahun Baharu Cina Parlimen Bukit Gelugor di sini.Awal bulan lalu, Jabatan Peguam Negara (AGC) mencadangkan kepada kerajaan supaya preskripsi Perlembagaan Persekutuan dalam bahasa Melayu menjadi teks rasmi selaras Perkara 160B Perlembagaan Persekutuan.


KPDN Melaka teruskan pemantauan susulan peningkatan harga sayur

BANDA HILIR, 6 Februari - Kementerian Perdagangan Dalam Negeri dan Kos Sara Hidup (KPDN) Melaka meneruskan pemantauan di semua peringkat susulan terdapat pergerakan harga sayur yang meningkat antara 20 hingga 30 peratus di negeri itu.  Pengarah KPDN Melaka, Norena Jaafar berkata punca kenaikan itu masih dalam siasatan memandangkan di Melaka, kira-kira 80 peratus sayur didapati daripada luar negeri termasuk Cameron Highlands, Pahang. Jelasnya, hanya 20 peratus sayur di hasilkan daripada dalam negeri namun jumlah itu tidak mencukupi untuk menampung permintaan.

"Kita mendapati terdapat pergerakan harga untuk sayur-sayur yang ada sekarang, jadi kita sedang 'zoom in' macam mana pergerakan harga itu berlaku sebab kita tahu dengan sekarang musim hujan, perkara ini setiap tahun yang sama, kalau hujan sahaja , sayur ada pergerakan harga, kalau tak hujan ok pula, jadi kita nak tengok daripada mana puncanya, kena ingat Melaka ini 80 peratus pengeluarannya kita ambil daripada luar, daripada Cameron Highlands, pasar borong, 20 peratus sahaja kita 'produce locally'," kata beliau kepada pemberita, di sini. Menurut Norena, antara sayur yang mengalami peningkatan harga termasuklah timun, sawi, kobis dan tomato.  Bagaimana pun katanya, pergerakan harga itu berbeza di setiap kawasan atau pasar.


75 anggota SMART bantu misi SAR gempa bumi di Turkiye - Armizan

KUALA LUMPUR, 6 Februari - Pasukan Mencari dan Menyelamat Khas Malaysia (SMART) telah digerakkan bagi membantu usaha mencari dan menyelamat (SAR) mangsa gempa bumi di Selatan Turkiye.Penerbangan dijadual malam ini menaiki pesawat Turkish Airlines.Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali dalam satu kenyataan berkata, seramai 75 anggota terlibat dalam operasi itu membawa bersama peralatan peralatan yang akan digunakan dalam operasi SAR.Tambahnya, proses penghantaran pasukan SMART itu dibuat setelah mendapat persetujuan daripada Perdana Menteri, Datuk Sri Anwar Ibrahim dan menerima pengesahan keperluan bantuan daripada kerajaan Turkiye.

Sebelum ini pasukan SMART telah menerima pengiktirafan Kumpulan Penasihat Mencari dan Menyelamat Antarabangsa (INSARAG) pada tahun 2016 yang membolehkan pasukan itu dihantar untuk menyertai misi bencana di luar negara.


Tambah baik pelbagai aspek ekonomi untuk tarik pelabur

KUALA LUMPUR, 6 Februari- Ekonomi berasaskan pelaburan dilihat sebagai salah satu langkah mampan dan lestari bagi pertumbuhan ekonomi Malaysia untuk jangka sederhana dan panjang.Penganalisa Korporat dan Perniagaan Mohamad Faisal Abdul Malik berkata, ke arah itu negara perlu lebih fokus dan konsisten dalam usaha menambah baik segala aspek yang diperlukan bagi menggalakkan pelaburan.Perkara itu termasuk pelaburan teknologi hijau bersumberkan inovasi dan lestari serta melibatkan penyelidikan dan pembangunan."Semak imbang kembali inisiatif bagi insentif kepada sektor-sektor swasta di dalam dan luar negara untuk mereka yang pertama kali melabur dan yang ingin kembangkan perniagaan. Contohnya cukai mudah urus proses, regulasi, dan sebagainya," katanya kepada RTM.Selain itu, tadbir urus lebih cekap serta pengurangan karenah birokrasi juga perlu diberi perhatian untuk memudahkan urusan perniagaan. Perluasan sumber pendapatan baharu juga boleh merangkumi pengenalan semula Cukai Barang dan Perkhidmatan (GST) dan meneruskan pelaksanaan cukai makmur kepada syarikat yang meraih keuntungan luar biasa.Bank Dunia sebelum ini menyarankan agar Malaysia mencari sumber pendapatan baharu bagi memantapkan kedudukan fiskal dan pendapatan negara.


KKM komited selesai isu jabatan kecemasan - Dr Zaliha

KUALA LUMPUR, 6 Februari - Kementerian Kesihatan (KKM) akan terus mendengar dan berusaha mengenal pasti penyelesaian bagi isu-isu jabatan kecemasan di hospital.Menteri Kesihatan, Dr Zaliha Mustafa berkata ini berikutan pelbagai cabaran berbeza yang dihadapi oleh setiap jabatan kecemasan.Susulan lawatan pihaknya baru-baru ini ke jabatan kecemasan di sebuah hospital kuarternari, beliau berkata petugas barisan hadapan bergelut kerana pesakit yang sepatutnya dimasukkan ke wad tersekat di jabatan itu.“Kelewatan kemasukan menyebabkan kesan domino yang teruk. Apa yang sedang dilakukan (oleh kementerian) ialah mengakui keseriusan masalah ini serta keletihan fizikal dan mental yang dialami oleh petugas dan pesakit di lapangan.

“(Serta) perbincangan dalaman dan hala tuju mengenai perjawatan dan pembukaan lebih banyak katil (serta) memperkasa kepimpinan di lapangan,” katanya menerusi ciapan di Twitter, hari ini.Dr Zaliha berkata banyak isu adalah diwarisi dan sistemik, namun sebahagiannya boleh ditangani pada peringkat tempatan dengan libat urus yang mencukupi.Beliau berkata ramai petugas barisan hadapan bekerja melebihi jangkaan ketika pandemik dan terus melakukannya memandangkan sistem penjagaan kesihatan kini berdepan kes penyakit tidak berjangkit yang terlampau banyak. -BERNAMA


Peruntukan RM40 juta bagi dua projek KPKT di Pulau Pinang

SEBERANG JAYA, 6 Februari- Pulau Pinang menerima peruntukan sebanyak RM40 juta bagi dua projek pembangunan menerusi Kementerian Pembangunan dan Kerajaan Tempatan (KPKT).Menterinya Nga Kor Ming berkata, dua peruntukan penting itu merupakan sentuhan kasih sayang kerajaan persekutuan kepada penduduk Pulau Pinang."Yang pertama adalah peruntukan pembinaan semula pasar warisan bukit Mertajam yang telah pun terbakar pada tahun 2014 dan kini satu peruntukan sebanyak 24 juta akan diperuntukkan.  "Supaya impian penduduk bukit Mertajam akan menjadi kenyataan Pembangunan pasar Bukit Mertajam ini akan terbahagi kepada 5 komponen utama," katanya kepada pemberita selepas perasmian projek naik taraf lorong belakang Lebuh Armenian di Georgetown.Tambah beliau, pasar awam Bukit Mertajam yang berusia lebih 56 tahun bakal berwajah baharu menerusi kerja naik taraf yang akan dilaksanakan bermula tahun ini dan dijangka siap pada 2026.Projek pembangunan bernilai RM24 juta yang disalurkan KPKT itu terbahagi kepada lima komponen utama meliputi kawasan seluas 12,800 meter persegi yang dapat memanfaatkan peniaga dan komuniti setempat.Sementara itu, penduduk rumah pangsa di Pulau Pinang juga turut mendapat manfaat apabila mendapat suntikan dana tabung tabung penyelenggaraan rumah pangsa awam berjumlah RM16 juta."Demi menjaga kebajikan penduduk pulau pinang khususnya penduduk di rumah pangsa berstrata, satu peruntukan dan peningkatan sebanyak 70% akan disalurkan oleh kerajaan Persekutuan kepada kerajaan negeri tahun ini," katanya.


Banjir di Pahang: Enam PPS dibuka di Kuantan

KUANTAN, 6 Februari - Enam buah pusat pemindahan sementara (PPS) dibuka di daerah Kuantan, susulan hujan berterusan sejak semalam.  Setakat pukul 2 petang tadi, PPS terbabit menempatkan 1,310 penduduk daripada 342 keluarga.  Menurut Jawatankuasa Pengurusan Bencana Daerah Kuantan, penduduk paling ramai dipindahkan ke PPS Dewan Dato Manan iaitu 560 orang, diikuti Dewan Wisma Belia (300 orang) dan Dewan Orang Ramai Taman Tas (220 orang).

PPS Dewan Orang Ramai Kampung Sri Mahkota pula menempatkan 143 orang, Dewan Orang Ramai Seri Damai (57 orang), manakala Dewan Orang Ramai Jaya Gading (30 orang).  Awal pagi tadi, Jabatan Meteorologi Malaysia (MetMalaysia) telah mengeluarkan amaran hujan berterusan kategori bahaya bagi daerah Kuantan manakala kategori buruk dikeluarkan bagi daerah Temerloh, Maran, Bera, Pekan dan Rompin, yang berkuat kuasa sehingga esok.  Bagi tempoh sama, amaran waspada pula dikeluarkan kepada daerah Lipis, Raub, Jerantut dan Bentong.


Kampung Seri Damai, banjir

KUANTAN, 6 Februari- Hujan berterusan sejak Sabtu menyebabkan berlakunya banjir di Kampung Seri Damai, Kuantan.  Penduduk terjejas banjir di kampung terbabit mula berpindah ke pusat pemindahan banjir (PPS) Dewan Orang Ramai Seri Damai, bermula pukul 12.00 tengah hari tadi. Penduduk kampung itu, Saadun Zakaria berkata, air banjir yang naik mendadak hingga ke paras pinggang menyebabkan dia dan keluarganya mengambil keputusan untuk terus berpindah ke kawasan selamat. "Pada mulanya hujan lebat bermula dari pagi tadi.Selepas itu, hujan sekejap-kejap. Kemudian pada malam hujan tak berhenti. Saya kemas semua barang dan pindah," katanya kepada pemberita di sini.Menurut Pengerusi Jawatankuasa Pembangunan dan Keselamatan Kampung (JPKK) Kampung Seri Damai, Mohamad Amerudin Mat Esa, penduduk terjejas banjir di kampung terbabit kini ditempatkan di dua PPS iaitu Dewan Orang Ramai Seri Damai dan Sekolah Agama Rakyat (SAR) dan dan Kelas Fardu Ain (KAFA) Jaya Gading. "Di Dewan Seri Damai ini telah dipenuhi dengan penduduk terjejas banjir. Dewan ini memuatkan lebih kurang 60 keluarga melibatkan lebih kurang 150 penduduk terjejas. Kita terpaksa memindahkan ke SAR KAFA Jaya Gading bagi menampung penduduk terjejas bajir," katanya. Pihaknya turut membuat pemantauan di kawasan Kampung Seri Damai bagi memastikan semua penduduk terjejas banjir dapat dipindahkan ke PPS terbabit.  Berdasarkan laman rasmi Public Infobanjir, Kementerian Sumber Asli, Alam Sekitar dan Perubahan Iklim; setakat pukul 4.00 petang tadi, paras air Sungai Belat di Sri Damai merekodkan bacaan 5.95 meter, melepasi paras bahaya.


MRL patuh peraturan, jaga kepentingan awam

KUALA LUMPUR, 6 Februari- Pemilik projek, Malaysia Rail Link Sdn Bhd (MRL) dan kontraktor utama, CCC-ECRL sentiasa komited dalam memenuhi semua keperluan dan peraturan ditetapkan pihak berkuasa negeri.Ini terutama perkara berkaitan pemeliharaan alam sekitar dan menjaga kepentingan orang awam.Perkara itu susulan kebimbangan disuarakan sebuah badan bukan kerajaan (NGO) terhadap pembukaan tanah untuk projek Laluan Rel Pantai Timur (ECRL) di Selangor.Kenyataan MRL memaklumkan, bagi projek yang sedang berjalan di Selangor, kerjasama sedang dilaksana dengan pihak-pihak berkuasa negeri dan agensi-agensi di semua peringkat.Kerja-kerja pembinaan untuk Seksyen C2 ECRL meliputi laluan Gombak-Serendah-Pelabuhan Klang dijalankan dengan teliti hasil rundingan bersama komuniti tempatan dan pihak berkepentingan.Kelulusan Skim Kereta Api ECRL bagi seksyen itu telah diterima daripada Kementerian Pengangkutan pada 14 Januari lalu selepas pemeriksaan awam dijalankan selama 3-bulan mengikut peruntukan perundangan berkaitan.MRL turut menyatakan pembukaan tanah untuk Projek ECRL di Selangor tidak melibatkan penyahwartaan hutan simpan termasuk kawasan-kawasan di Taman Negeri itu.


Bajet 2023: Permohonan kerajaan Johor diharap dipertimbang sewajarnya - Onn Hafiz

ISKANDAR PUTERI, 6 Februari- Permohonan Kerajaan Johor dalam Belanjawan 2023 diharap dapat dipertimbangkan sewajarnya oleh Kementerian Kewangan. Menteri Besar Johor, Datuk Onn Hafiz Ghazi turut memohon peruntukan yang diumum dalam Bajet 2023, Oktober tahun lepas dapat dikekal dan ditambah supaya negeri itu tidak ketinggalan. "Di peringkat Johor kita risau kalau bajet kami dipotong kerana kita maklum tahun ini mencabar bukan saja untuk Malaysia tetapi dunia, jadi kalau bajetnya kurang daripada sebelum ini saya risau ada 'domino effect' dari segi implikasi orang berbelanja di bawah," katanya.

Beliau berkata demikian kepada pemberita selepas Majlis Dialog Belanjawan 2023 peringkat Johor di Kota Iskandar, di sini hari ini. Jelas Onn Hafiz, Kementerian Kewangan perlu memperjuangkan pulangan setimpal kepada kerajaan negeri dalam bentuk perbelanjaan pembangunan. Ini kerana, Johor kekal sebagai destinasi pelaburan utama negara selepas mencatatkan pelaburan paling tinggi bagi tempoh Januari hingga September tahun lalu iaitu sebanyak RM63.9 bilion. Antara yang dimohon kerajaan negeri ialah menambah lorong Lebuhraya PLUS Yong Peng Utara-Senai Utara; pelebaran Lebuhraya Senai-Desaru Expressway; pembinaan Hospital Sultanah Aminah 2; Projek-projek Bekalan Air negeri; Rancangan Tebatan Banjir; naik taraf sekolah; insentif untuk pelabur serta projek Kereta Api Berkelajuan Tinggi dan projek Sistem Transit Rapid.


Rasuah bulanan, Maritim Malaysia akan beri kerjasama kepada SPRM

KANGAR, 6 Februari- Agensi Penguatkuasaan Maritim Malaysia Kuala Perlis sedia memberi kerjasama kepada Suruhanjaya Pencegahan Rasuah Malaysia (SPRM) berhubung penahanan dua penguat kuasa agensi itu yang terlibat menerima suapan bulanan sebelum ini.Pengarahnya, Komander Maritim Mohd Hashim Mat Zain berkata pihaknya memandang serius perkara itu dan akan bekerjasama dengan SPRM bagi menghapuskan jenayah tersebut. Media sebelum ini melaporkan dua penguat kuasa Maritim Malaysia dan seorang orang awam ditahan reman selama enam hari hingga 8 Februari ini bagi membantu siasatan berhubung kes tersebut.Komander Maritim Mohd Hashim mengesahkan perkara tersebut dan memaklumkan salah seorang daripada anggotanya telah dibebaskan oleh SPRM Sabtu lalu.Sementara itu, jurucakap SPRM berkata lebih banyak tangkapan akan dilakukan selepas ini, melibatkan anggota Maritim Malaysia dan pihak ketiga.


Jendela@PPR 2.0 dijangka siap sepenuhnya pada April

BUTTERWOTH, 6 Februari- Kesemua 30 projek penyambungan internet percuma di projek rintis program Jalinan Digital Negara di Projek Perumahan Rakyat 2.0 (Jendela@PPR 2.0) seluruh negara akan siap sepenuhnya April ini.  Ia merupakan usaha Kementerian Pembangunan dan Kerajaan Tempatan (KPKT) yang menelan kos kira-kira RM22 juta. Menterinya, Nga Kor Ming berkata ia melibatkan kira-kira 13,218 unit rumah PPR.  Kesemua 53,000 penerima manfaat itu akan menikmati akses internet percuma dengan kelajuan 30 mbps selama sembilan bulan.  Selepas tempoh sembilan bulan, penduduk PPR mempunyai pilihan untuk melanggan pakej internet disediakan dengan harga yang lebih kompotetif selain lebih murah daripada pasaran. "Saya ingin mengumumkan kesemua 30 projek internet PPR seluruh negra akan siap sepenuhnya tertakluk kepada kelulusan setiausaha kerajaan (SUK) dan JPMB. "Saya yakin ini adalah satu inisiatif yang penting kerana kelajuan internet dan kemudahan internet memang satu komponen wajib untuk bangunkan ekonomi gig dan menjadi trend pekerjaan," dalam sidang media selepas membuat tinjauan kemudahan akses internet di PPR Taman Bagan Jaya, di sini. Setakat ini, sebanyak 27 PPR telah mendapat kemudahan internet secara percuma yang disediakan selama sembilan bulan melalui inisiatif tersebut.


Permohonan UPUOnline dibuka esok hingga 28 Mac

PUTRAJAYA, 6 Februari - Permohonan kemasukan pelajar Sesi Akademik 2023/2024 ke program asasi, sijil, diploma dan Ijazah Sarjana Muda melalui UPUOnline akan dibuka bermula esok hingga 28 Mac depan bagi permohonan Fasa Pertama dan 15 Mei hingga 12 Jun depan bagi Fasa Kedua.Kementerian Pengajian Tinggi (KPT) memaklumkan permohonan dibuka bagi kemasukan ke 20 Universiti Awam (UA), 36 politeknik, 105 kolej komuniti dan empat Institusi Kemahiran Tinggi Awam (ILKA).Menurut KPT, permohonan terbuka kepada pelajar lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) atau setaraf untuk semua program pengajian bagi permohonan Fasa Pertama manakala hanya program pengajian yang tidak bertemu duga dan atau ujian dibuka bagi permohonan Fasa Kedua."Selaras dengan hasrat kerajaan bagi meringankan beban rakyat dan meningkatkan akses kepada pendidikan tinggi, sukacita diumumkan bahawa kos sebanyak RM15 sebagai Bayaran Proses UPUOnline bagi mendapatkan Unik ID akan ditanggung sepenuhnya oleh KPT."Dijangkakan bahawa lebih 350,000 calon lepasan SPM dan STPM atau setaraf akan mendapat manfaat daripada inisiatif ini yang akan membawa kepada implikasi kewangan sebanyak RM5.25 juta kepada kementerian," menurut KPT menerusi satu kenyataan.

Kenyataan itu turut memaklumkan semua calon yang berkelayakan dipelawa mengambil peluang tersebut bagi menyambung pengajian di peringkat pendidikan tinggi. Menurut KPT terdapat 471 program pengajian ditawarkan kepada lepasan SPM dan 1,088 program pengajian ditawarkan kepada lepasan STPM atau setaraf oleh UA, politeknik, kolej komuniti dan ILKA seluruh negara.


(Anthony Loke mengadakan sidang media mengenai hala tuju dasar LTSAAS ketika mengadakan tinjauan di LTSAAS/BERNAMA)

SUBANG, 6 Februari- Pelan Penjanaan Semula Lapangan Terbang Subang (SARP) yang disediakan oleh Malaysia Airport Holdings Berhad (Malaysia Airports) akan dilaksana.Menurut Menteri Pengangkutan, Anthony Loke Siew Fook, cadangan pembangunan tersebut telah mendapat kelulusan Jemaah Menteri pada 2 Februari lalu selepas mengambil kira pertimbangan yang teliti.Menurutya usaha tersebut bakal menyaksikan LTSAAS menjadi sebuah hab aeroangkasa dan penerbangan perniagaan yang digemari di rantau Asia-Pasifik serta lapangan terbang bandar yang unggul.Ekosistem pembangunan LTSAAS melibatkan tujuh komponen iaitu industri aeroangkasa; pusat penyelenggaraan; pembaikan dan baik pulih; pusat penyelidikan dan pembangunan; operasi penerbangan am; operasi penerbangan perniagaan; mobiliti udara bandar dan operasi penerbangan komersial serantau.Antara fokus utama SARP ialah cadangan memperkenalkan semula penerbangan berjadual serantau menggunakan pesawat jet (narrow body) sehingga A320/B737 atau yang seumpamanya dan "belly kargo" menggunakan pesawat jet di LTSAAS.

( (Lapangan Terbang Subang dibangunkan semula sebagai hab serantau)

"Sasaran pasaran ialah kumpulan penumpang kelas perniagaan ataupun premium dengan memanfaatkan sepenuhnya kedudukan LTSAAS yang cukup strategik di tengah-tengah ibu kota negara kita. "Penerbangan berjadual menggunakan pesawat 'propeller' dan 'turboprop' akan dikekalkan berikutan permintaan pasaran terhadap perkhidmatan tersebut di LTSAAS dijangka berterusan dan positif," kata Anthony Loke dalam sidang media yang diadakan di LTSAAS Subang di sini.Jelasnya melalui SARP, LTSAAS bakal berubah menjadi sebuah hab penerbangan serantau dengan kapasiti maksimum seramai lapan juta penumpang setahun. Pertumbuhan dan perubahan wajah LTSAAS akan menjana ribuan peluang pekerjaan bernilai tinggi kepada rakyat Malaysia.Untuk langkah seterusnya Malaysia Airports akan merangka seluruh pelan pembangunan semula LTSAAS merangkumi kos keseluruhan projek untuk dibentangkan semula kepada Jemaah Menteri sebelum tamat suku pertama tahun ini.


Saranan Menu Rahmah di IPTS

JOHOR BAHRU, 6 Februari - Institusi Pengajian Tinggi Swasta (IPTS) disaran menyambut usaha kerajaan memperkenalkan Menu Rahmah di IPTS masing-masing.  Menteri Pengajian Tinggi, Datuk Seri Mohamed Khaled Nordin berkata perkara baik seperti Menu Rahmah perlu diteruskan semua pihak.  Justeru, kerajaan akan memastikan semua universiti awam di Malaysia dapat melaksanakan Menu Rahmah.  "Kita apabila sudah diperkenalkan dengan kerjasama dengan Datuk Salahuddin, kita akan pastikan semua universiti awam akan menyediakan ruang untuk melaksanakan, kita berharap perkara baik supaya IPTS turut menyambut," Khaled ditemui pemberita selepas mengadakan lawatan rasmi ke Universiti Teknologi Malaysia (UTM), Skudai, di sini,


Tren kemasukan PATI melalui perairan negara berkurangan 60 peratus

KUALA LUMPUR, 6 Februari- Trend kemasukan pendatang asing tanpa izin (PATI) melalui perairan negara menunjukkan penurunan secara drastik sehingga lebih 60 peratus.Ia bagi tempoh 5 tahun kebelakangan ini, hasil operasi pemantauan dan rondaan berterusan khususnya di sepanjang kawasan perairan negara.Perkara itu dimaklumkan Timbalan Ketua Pengarah (Logistik) Agensi Penguatkuasaan Maritim Malaysia, Laksamana Madya (Maritim) Datuk Saiful Lizan Ibrahim."Pemantauan secara berterusan ini kita buat sepanjang perairan negeri dengan cara kita meningkatkan penugasan aset-aset termasuk aset udara. "Kita juga menggunakan pengesanan melalui radar yang mana kita mempunyai sistem pengawasan maritim laut ataupun dikenali sebagai SWASLA, untuk mengesan sebarang pergerakan bot yang lalu di perairan kita terutamanya bot-bot yang mencurigakan. "Namun begitu, tidak dinafikan juga, dengan keluasan zon maritim Malaysia, perairannya seluas 556,285 kilometer persegi ini, sedikit sebanyak ia akan memberikan cabaran. "Cabaran kepada Maritim Malaysia untuk mengawal kemasukan PATI daripada masuk ke perairan negara kitalah. Maritim Malaysia turut menggerakkan beberapa aset ke kawasan 'hotspot', kawasan panas yang kita kenal pasti, yang berada di setiap sempadan di perairan negara kita," katanya.

(Laksamana Madya (Maritim) Datuk Saiful Lizan Ibrahim)

Beliau menyatakan demikian ketika menjadi tetamu program terbitan RTM di Angkasapuri.Saiful Lizan memaklumkan, APMM turut menjalin kerjasama erat dengan agensi penguatkuasaan negara jiran seperti Thailand dan Indonesia.Ia bagi membendung kemasukan PATI melalui perairan negara.


Waspada iklan pekerjaan luar negara tawar gaji lumayan

KUALA LUMPUR, 6 Februari- Jangan mudah terpedaya dengan iklan pekerjaan luar negara yang menjanjikan tawaran gaji lumayan di media sosial.Itu peringatan penting buat golongan belia agar tidak menjadi mangsa sindiket penipuan.Pengerusi Pertubuhan Bukan Kerajaan (NGO) Antarabangsa, Datuk Dr Mustapha Ahmad Marican berkata mereka yang berminat dinasihatkan agar merujuk Kementerian Luar terlebih dahulu. Sekiranya tawaran pekerjaan berkenaan disahkan sahih, langkah seterusnya boleh diambil mengikut prosedur yang betul. Institusi pengajian tinggi juga wajar memperbanyak program kesedaran pekerjaan di luar negara agar golongan belia cakna mengenai sindiket penipuan pekerjaan yang semakin mengganas."Saya melihat mereka ditahan di luar negara kerana terjebak penipuan pekerjaan. Mereka sudah pergi tidak sah kemudian ditangkap pula, layanan di tempat kerja teruk."Jadi sebelum ke luar negara berbincang dengan ahli keluarga kena fikir kesan dan akibat daripada tindakan kita. Ini salah satu kalau kita hendak pergi ke luar negara," kata Mustapha selepas menjadi tetamu program Selamat Pagi Malaysia di Angkasapuri di sini.

(Datuk Dr Mustapha berkata waspada iklan pekerjaan luar negara tawar gaji lumayan)

Kementerian Luar mencatatkan sebanyak 301 jumlah keseluruhan laporan kes sindiket penipuan pekerjaan yang diterima hingga 21 September tahun lepas membabitkan negara Kemboja, Laos, Myanmar dan Thailand.Daripada jumlah tersebut, seramai 168 orang berjaya diselamatkan dan pulang ke tanah air.


Notis kemungkinan banjir di Kuantan & Rompin

(Banjir dijangka berlaku sekiranya hujan yang signifikan berterusan di Negeri Pahang/MetMalaysia)

KUANTAN, 6 Februari- Pusat Ramalan dan Amaran Banjir Negara (PRABN) Jabatan Pengairan dan Saliran (JPS) mengeluarkan notis kesiapsiagaan kemungkinan banjir di beberapa lokasi di daerah Kuantan dan Rompin, pada hari ini hingga esok. PRABN dalam kenyataannya berkata, notis itu berdasarkan Amaran Hujan Berterusan Tahap Bahaya yang dikeluarkan Jabatan Meteorologi Malaysia pada 5.50 pagi tadi dan hasil simulasi model ramalan banjir.

Banjir dijangka berlaku sekiranya hujan yang signifikan berterusan di negeri Pahang."Bagi daerah Kuantan, banjir boleh berlaku mulai 12.30 tengah hari, melibatkan Kampung Batu 6, Kampung Sungai Caru, Kampung Panching, Kampung Pasir Kemudi dan kawasan sekitarnya.

"Manakala di Rompin, banjir diramal bermula pada 12 tengah malam ini, melibatkan Kampung Perwira Jaya, Felda Selancar dan kawasan sekitarnya," menurut kenyataan itu.


Kampung Tersang, Rantau Panjang dilanda banjir

RANTAU PANJANG, 6 Februari- Kampung Tersang, di sini sekali lagi dilanda banjir apabila paras air Sungai Lancang melimpah selepas hujan lebat, kelmarin. Keadaan itu memaksa 28 penduduk daripada enam keluarga berpindah ke Pusat Pemindahan Sementara (PPS) Sekolah Kebangsaan Tok Deh. Selain Kampung Tersang, turut terjejas, Kampung Padang Licin dan Lanchang. Sementara itu, portal public info banjir Jabatan Pengairan dan Saliran memaklumkan, paras air Sungai Golok di Rantau Panjang melebihi tahap amaran.Bagaimanapun, paras air menunjukkan trend penurunan setakat 11.00 pagi tadi.

(Paras air Sungai Golok di Rantau Panjang melebihi tahap amaran, bagaimanapun menunjukkan trend penurunan setakat 11.00 pagi tadi/Foto APM)


JKNT rampas 544 jenis produk kosmetik, ubat tidak berdaftar

KUALA TERENGGANU, 6 Februari- Jabatan Kesihatan Negeri Terengganu (JKNT) merampas 544 jenis produk kosmetik dan ubat-ubatan tidak berdaftar bermula Januari 2021 hingga Disember 2022.  Rampasan bernilai RM954,727 itu dilakukan menerusi 121 siri serbuan oleh Cawangan Penguatkuasaan, Bahagian Farmasi JKNT hasil aduan orang awam dan risikan.  Pengarah JKNT, Datuk Kasemani Embong berkata, serbuan melibatkan premis perniagaan, kenderaan dan rumah kediaman yang dijadikan pusat operasi jualan atau tempat simpanan barang.  Jumlah itu menunjukkan penurunan berbanding tempoh 2019 hingga 2020 yang merekodkan rampasan 1,231 jenis produk bernilai RM1.19 juta.  Hasil serbuan, ubat yang paling banyak dirampas adalah pil pelangsingan badan dan ubat perangsang seks.  Pihaknya telah mengeluarkan denda sebanyak RM282,450 di bawah Akta Jualan Dadah 1952, Akta Racun 1952 Pindaan 2022 dan Akta Ubat Iklan dan Penjualan 1956 bagi tempoh 2021 hingga 2022.  "Kita ada 23 staf ataupun pegawai yang diberi tanggungjawab dalam aktiviti penguatkuasaan farmasi ini di mana kita bahagikan mereka ini kepada empat bahagian."Bahagian pertama adalah perlesenan yang kedua risikan dan juga operasi yang ketiga siasatan dan dakwaan keempat adalah kawalan iklan dan juga perkembangan penguatkuasaan farmasi. So kita melihat, kita punya kekuatan yang ada kira mampu membuat serbuan dalam lima hingga enam kali sebulan," katanya.

Beliau ditemui selepas merasmikan Program Gerak Gempur Cakna Ubat Tahun 2023 di sini.  Dalam pada itu, beliau turut menasihatkan orang awam memeriksa status ubat-ubatan dengan KKM terlebih dahulu sebelum membeli.


Bajet 2023: Dana lebih besar bagi rangsang industri pelancongan

KUALA LUMPUR, 6 Februari- Penggiat industri pelancongan berharap dana lebih besar dapat diperuntukkan bagi aktiviti promosi dan galakan melancong ke Malaysia, di bawah Belanjawan 2023.Presiden Persatuan Pelancongan Dalam Negara (MITA), Uzaidi Udanis berkata langkah itu perlu bagi memastikan negara kekal sebagai destinasi pelancongan pilihan, dalam pasaran pelancongan global yang semakin sengit.Insentif bagi menyokong kelangsungan dan pemulihan peserta industri juga perlu diteruskan.Ini termasuk bantuan kemudahan pinjaman khas dari pihak bank bagi membolehkan usahawan terlibat mengembangkan perniagaan."Kita tekankan juga insentif untuk bank supaya memberi bantuan kepada penggiat industri, apabila bank memberi bantuan, memberi pembiayaan untuk penggiat industri terus berkembang."Jadi mungkin pihak kerajaan boleh memberi satu insentif untuk pihak-pihak bank ini supaya menggalakkan mereka."Penggiat industri sudah sakit lama, sudah tiga tahun, kita perlu bangkit, kita perlukan satu bantuan ataupun pembiayaan yang khas," katanya.

Beliau menyatakan demikian selepas menjadi tetamu program terbitan RTM di Angkasapuri.Bajet 2023 sebelum ini mengumumkan peruntukan RM200 juta untuk galakan, promosi dan pemasaran.Sebanyak RM90 juta disediakan dalam bentuk geran sepadan untuk program seperti Geran Padanan Galakan Melancong (Gamelan) yang melibatkan kempen promosi dan pemasaran bersama industri.


SIBU, 6 Februari- Keputusan mengurangkan peruntukan pembangunan bagi Ahli Parlimen akan menyukarkan penyaluran bantuan dan tadbir urus bagi kawasan di pedalaman, kata Menteri Kerja Raya Datuk Seri Alexander Nanta Linggi.Ahli Parlimen Kapit itu dalam kenyataan berkata pengurangan peruntukan daripada RM3.8 juta kepada RM1.3 juta itu akan memberi cabaran lebih besar kepada beliau dalam menjalankan tanggungjawabnya sebagai wakil rakyat kawasan pedalaman yang keluasannya menyamai negeri Pahang."Sebagai ahli Parlimen dan ahli Jemaah Menteri Kerajaan Perpaduan, saya amat memahami dasar tindakan ini yang terpaksa diambil sebagai langkah penjimatan kewangan negara."Meskipun saya merasa sedikit terkilan, namun saya terpaksa menerima ketetapan ini dan berharap peruntukan ini akan ditingkatkan oleh kerajaan dari semasa ke semasa," katanya. Ini tidak lain hanyalah bertujuan untuk memastikan rakyat dapat dibantu dengan sebaiknya selari dengan hasrat Malaysia Madani.Alexander yang juga Setiausaha Agung Gabungan Parti Sarawak (GPS) berkata peruntukan sebelum ini membolehkan Ahli Parlimen membantu penduduk secara lebih efisien dan disalurkan secara langsung dan pantas tanpa perlu melalui pelbagai proses di peringkat pejabat daerah atau jabatan kerajaan.

(Pemotongan peruntukan Ahli Parlimen cabaran buat wakil rakyat, menurut Datuk Seri Alexander Nanta Linggi/FB Alexander Nanta Linggi)

Kebanyakan kawasan Parlimen dan Dewan Undangan Negeri di Sarawak juga berada jauh di pedalaman yang tentunya amat bergantung pada peruntukan tersebut.Peruntukan disalurkan ke Pusat Khidmat yang menjadi ‘pusat sehenti’ kepada penduduk di kawasan yang memerlukan bantuan dengan kadar segera."Tidak terhad kepada penduduk di kawasan pedalaman, peruntukan seumpama ini juga besar manfaatnya kepada penduduk bandar dan pinggir bandar," katanyaBukan sahaja golongan B40 dan ke bawah, malah golongan M40 yang turut terjejas akibat kelembapan ekonomi dan bergantung pada bantuan daripada wakil rakyat juga dapat dibantu melalui peruntukan ini.Tentunya, pengurangan kadar peruntukan akan menjejaskan kualiti khidmat dan bantuan kerajaan yang dapat disalurkan oleh wakil rakyat dan atas dasar itu, Kerajaan perlu mengambil langkah lebih proaktif bagi menangani kekangan ini.Jumaat lepas Perdana Menteri Datuk Seri Anwar Ibrahim mengesahkan peruntukan pembangunan tahunan kepada Ahli Parlimen dikurangkan dan akan dilaksanakan secara berperingkat sebagai langkah mengawal aliran kewangan negara.


JBPM bantu pengurusan kebajikan anggota bomba diserang beruang

ALOR SETAR, 6 Februari- Pegawai dan anggota bomba termasuk pasukan bomba bantuan dan sukarela diingatkan sentiasa berhati-hati ketika melaksanakan tugasan dan mengutamakan keselamatan diri.Pengarah Operasi Kebombaan dan Penyelamat Jabatan Bomba dan Penyelamat Malaysia (JBPM), Datuk Nor Hisham Mohamad berharap kesemua yang terlibat terus bersemangat menjalankan tugas untuk masyarakat meskipun melibatkan tugasan yang jarang dihadapi.Katanya merujuk kepada operasi menangkap beruang matahari yang sesat dari Gunung Jerai di Kampung Selengkoh Tengah Yan, Khamis lalu.Dalam kejadian itu seorang anggota bomba bantuan Mohd Nizam Hamid cedera diserang beruang terbabit.Beliau berkata demikian ketika melawat Mohd Nizam di rumahnya di Kampung batu 11 Pulau Nyior, Kota Sarang Semut.Datuk Nor Hisham memberi kata-kata semangat kepada anggota berkenaan.

Katanya pengurusan kebajikan Mohd Nizam akan dibuat dalam masa terdekat.Beliau juga mengucapkan terima kasih kepada Pengurusan JBPM Kedah dalam menguruskan Mohd Nizam dan pihak hospital yang membantu memudahkan rawatan anggota.


Jumlah mangsa banjir di Johor menurun, Sabah kekal

KUALA LUMPUR, 6 Februari- Jumlah mangsa banjir di Johor menurun kepada 420 orang pagi ini berbanding 506 orang malam tadi, manakala di Sabah kekal dengan 46 orang setakat pukul 8.00 pagi ini. Di Johor, Jawatankuasa Pengurusan Bencana Negeri (JPBN) memaklumkan 394 orang daripada 110 keluarga masih ditempatkan di empat pusat pemindahan sementara (PPS) di daerah Batu Pahat, manakala di Segamat, 26 orang daripada sembilan keluarga masih ditempatkan di satu PPS.Di Sabah, jumlah mangsa banjir pagi ini kekal 46 orang daripada 12 keluarga di satu PPS.Sekretariat JPBN dalam kenyataan memaklumkan penduduk terjejas hanya melibatkan daerah Beaufort dan angka itu dijangka kekal hari ini serta cuaca dilaporkan cerah pagi ini.

Dalam pada itu, Jabatan Meteorologi Malaysia (MetMalaysia) mengeluarkan amaran hujan lebat tahap buruk di Pahang bagi Temerloh, Maran, Bera, Pekan dan Rompin, serta tahap berbahaya di Kuantan, yang dijangka berterusan hingga esok.MetMalaysia turut mengeluarkan amaran hujan berterusan pada tahap waspada bagi Terengganu (Kemaman); Pahang, (Lipis, Raub, Jerantut dan Bentong); Negeri Sembilan (Jempol) serta Johor (Segamat, Kluang, Mersing dan Kota Tinggi).


Dua wanita antara enam PATI warga Myanmar ditahan

(Foto Markas Divisyen Kedua Infantri Malaysia)

KUALA NERANG, 6 Februari- Enam pendatang asing tanpa izin (PATI) warga Myanmar yang bekerja sebagai penoreh getah secara haram di ladang getah sekitar sempadan Malaysia-Thailand, berjaya ditahan, 3.00 petang semalam.Kesemua mereka ditahan di sektor Kawasan Tanggungjawab Briged Keenam Infantri Malaysia (KTJ 6 Bgd) dekat sini, berpandukan maklumat persisikan yang diperolehi.Markas Divisyen Kedua Infantri Malaysia (2 Divisyen) menerusi kenyataan memaklumkan, pasukan beroperasi yang melaksanakan rondaan telah mengesan tiga buah motosikal yang dinaiki empat lelaki dan dua wanita di kawasan ladang getah berdekatan dengan sempadan Malaysia-Thailand. Pasukan beroperasi seterusnya bertindak menahan kenderaan tersebut.“Hasil pemeriksaan mendapati enam orang awam yang ditahan merupakan PATI warga Myanmar, tidak mempunyai dokumen perjalanan dan permit pekerjaan yang sah. Kesemua PATI berumur antara 19 hingga 45 tahun," katanya.

(PATI yang ditahan diserahkan kepada Ibu Pejabat Polis Daerah Padang Terap/Foto Markas Divisyen Kedua Infantri Malaysia)

Turut dirampas tiga telefon bimbit, sebuah motosikal Yamaha Finn, sebuah motosikal Honda Wave, sebuah motosikal yang diubahsuai, tiga bilah parang, enam bilah pisau pemotong getah, sebuah powerbank, dua buah headlamp, enam buah topi, tiga buah pembuka nutt, sebuah beg galas dan sebuah pouchbag.Anggaran nilai keseluruhan rampasan berjumlah RM 6,809.00. PATI seterusnya diserahkan kepada Ibu Pejabat Polis Daerah Padang Terap.Dalam pada itu, pasukan beroperasi akan terus mempertingkat rondaan dan kawalan di sempadan bagi mengekang jenayah rentas sempadan khususnya melibatkan PATI.


Amaran hujan lebat tahap bahaya di Kuantan

KUALA LUMPUR, 6 Februari- Jabatan Meteorologi Malaysia (MetMalaysia) mengeluarkan amaran hujan lebat berterusan tahap bahaya bagi daerah Kuantan, Pahang hingga Selasa ini.Menerusi kenyataan agensi itu yang dikeluarkan pada pukul 5.50 pagi ini, daerah Temerloh, Maran, Bera, Pekan dan Rompin pula diletakkan dalam amaran hujan berterusan tahap buruk.MetMalaysia turut menjangkakan hujan lebat berterusan tahap waspada hingga Selasa di negeri Terengganu (Kemaman), Pahang (Lipis, Raub, Jerantut dan Bentong), Negeri Sembilan (Jempol), Johor (Segamat, Kluang, Mersing dan Kota Tinggi).


Bayi 14 bulan terperangkap dalam kereta

MANJUNG, 6 Februari- Bayi lelaki berusia 14 bulan mencetuskan detik cemas kepada ibunya apabila terperangkap dalam kereta di kawasan parkir sebuah pasar raya di Seri Manjung, di sini, malam tadi.Jurucakap Jabatan Bomba dan Penyelamat Malaysia (JBPM) Perak, berkata pihaknya bergegas ke lokasi kejadian sebaik menerima panggilan kecemasan pada pukul 8.48 malam."Bayi itu dikatakan terperangkap dalam kereta terbabit ketika ibunya sedang memasukkan barang yang dibeli ke dalam kereta."Anggota bomba berjaya membuka pintu kereta menggunakan peralatan khas. Bayi lelaki berkenaan kemudiannya diserahkan kepada ibunya," katanyaOperasi menyelamat tamat jam 9.10 malam tadi.


Penunggang motosikal tiga roda terbabas masuk gaung

TAWAU, 6 Februari- Seorang lelaki yang menunggang motosikal beroda tiga cedera selepas terbabas sendiri ke dalam gaung sedalam 10 kaki di Kampung Tanjong Batu Darat Jalan Imam Galundang, di sini, semalam.Jabatan Bomba dan Penyelamat Malaysia (JBPM) Sabah menerima panggilan kecemasan berkaitan kejadian itu menerusi talian MERS999 pada pukul 2.16 petang.Susulan itu, lapan anggota menaiki sebuah jentera Fire Rescue Tender (FRT) dan sebuah van Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Tawau dikejarkan ke lokasi kejadian.Komander Operasi, Pegawai Bomba Kanan (PBK) II, Rosliee Suyut berkata, sebaik tiba, anggota bomba mendapati seorang lelaki dewasa berusia 36 tahun yang menunggang motosikal itu mengalami kecederaan terseliuh kaki. "Mangsa yang mempunyai berat badan 140 kilogram diberi rawatan awal oleh pasukan EMRS di tempat kejadian."Mangsa kemudian dibawa naik ke bahu jalan menggunakan pengusung sebelum dikejarkan ke hospital dengan menaiki ambulans Kementerian Kesihatan (KKM) untuk dirawat lanjut," katanya menerusi kenyataan.Operasi ditamatkan pada pukul 2.43 petang.


Nahas LPT2: Suami isteri selamat dikebumikan

(Jenazah Allahyarham Arbain dan Rosmayati selamat dikebumikan di Tanah Perkuburan Islam Pengkalan Kenangan,Kampung Baru Kerteh, Kemaman pada Ahad)

KEMAMAN, 5 Februari- Jenazah suami isteri yang maut dalam kemalangan di Kilometer 274, Lebuhraya Pantai Timur 2 (LPT2) semalam selamat dikebumikan di Kerteh, Terengganu, hari ini.Jenazah guru, Arbain Baharudin, 47, dan isterinya, Rosmayati Bakar@Lalar, 48, selamat dikebumikan sekitar pukul 1.00 tengah hari di Tanah Perkuburan Islam Pengkalan Kenangan, Kampung Baru, Kerteh selepas disembahyangkan di Masjid Lama kampung tersebut.Pengebumian pasangan suami isteri itu dihadiri anaknya dan ahli keluarga, penduduk kampung dan rakan-rakan guru.  Pasangan yang mengajar di Sekolah Menengah Agama Persekutuan Kajang (SMAPK) di Selangor itu maut, manakala empat anak mereka menjadi yatim piatu setelah Toyota Estima yang dinaiki mereka terbabas pada pukul 4.00 petang semalam. Mereka dalam perjalanan pulang ke Kampung Gelugor, Kerteh selepas menghantar anak lelakinya di Politeknik Sultan Haji Ahmad Shah (POLISAS) Kuantan.  Sewaktu kejadian, tiga anak mereka iaitu Farah Najwa, 20, Fatin Najla, 10, dan Faikal Nabila, 8, cedera di tangan dan muka. Pasangan tersebut meninggal dunia di tempat kejadian akibat cedera parah di beberapa bahagian badan selepas tercampak dari kenderaan kira-kira lima hingga 10 meter.

Berita berkaitan:Suami isteri maut, tiga anak cedera kemalangan di LPT2


Yayasan Infaq Angkasa sumbang komputer riba kepada koperasi sekolah

KELANTAN, 5 Februari - Yayasan Infaq ANGKASA hari ini menyumbang sebuah komputer riba berharga RM4,500 kepada Koperasi Sekolah Menengah Kebangsaan (SMK) Dato’ Perdana Bachok Kelantan Berhad bagi kegunaan pengurusan dan operasi koperasi di sekolah ini.Menurut Ahli Lembaga Pemegang Amanah ANGKASA, Datuk Che Mohd Shukree, dalam tempoh sedekad sejak ditubuhkan pada 15 Ogos 2021, Infaq Lil-Waqf ANGKASA telah menerima sambutan menggalakkan daripada penyumbang dan lebih RM25 juta dana terkumpul telah berjaya dikutip daripada koperasi, anggota koperasi, pelanggan biro potongan ANGKASA termasuk sumbangan daripada ANGKASA setiap tahun.

(Majlis penyerahan disempurnakan oleh Anggota Lembaga ANGKASA merangkap Ahli Lembaga Pemegang Amanah ANGKASA, Datuk Che Mohd Shukree Che Isa kepada Pengetua SMK Dato’ Perdana, Encik Mohd Azman Mohamed)

“Atas pencapaian itu, pengurusan lebih profesional dan kompeten dikenali Yayasan Infaq ANGKASA telah dibentuk dan didaftarkan pada 9 Julai 2021 bagi memperluaskan fungsi dan peranan Infaq Lil-Waqf dalam menyalurkan dana untuk manfaat gerakan koperasi di Malaysia mahupun luar negara,” katanya.Tambahnya, ANGKASA berjaya membuktikan jalinan kerjasama yang erat dengan Majlis Agama Islam mampu melestarikan aset wakaf dan sehingga kini telah berjaya mencapai kutipan RM10 juta di seluruh negara sekaligus meningkatkan taraf sosioekonomi masyarakat melalui platform koperasi.“Saya berharap dengan sumbangan yang disalurkan ini mampu memberi manfaat kepada koperasi khususnya para pelajar dan kakitangan sekolah ini,” ujarnya lagi.Sementara itu, Pengetua SMK Dato’ Perdana, Encik Mohd Azman Mohamed dalam ucapan aluannya mengucapkan setinggi-tinggi penghargaan kepada Yayasan Infaq ANGKASA kerana sumbangan komputer riba ini akan menggalakkan lagi anggota koperasi yang terdiri daripada pelajar untuk membantu menyiapkan kertas-kertas kerja dan melancarkan proses membuat aktiviti koperasi.Beliau juga menegaskan bahawa hasil keuntungan bersih koperasi sekolah ini pada tahun lepas melebih RM100,000 dan beliau yakin jumlah tersebut akan terus meningkat pada tahun ini.Pihak sekolah juga turut meluangkan masa mendengar taklimat Yayasan Infaq Angkasa selepas majlis tersebut yang dihadiri kira-kira 68 orang guru sekolah. Mereka juga merebut peluang untuk berwakaf dengan kutipan terkumpul tunai sebanyak RM750 dan sumbangan potongan gaji setiap bulan sebanyak RM1,080 daripada semua guru.Hadir sama dalam majlis tersebut ialah Pengerusi Jawatankuasa Perhubungan Negeri (JPAN) Kelantan, Encik Wan Mohamad Zain Wan Abdullah dan Pengurus Yayasan Infaq ANGKASA, Encik Mohd Safian Abdul Rahman.


KPDN ambil serius isu kenaikan harga sayur demi kesejahteraan pengguna

PUTRAJAYA, 5 Februari – Kementerian Perdagangan Dalam Negeri dan Kos Sara Hidup (KPDN) memandang serius isu kenaikan harga barangan terutamanya rungutan orang ramai berkenaan kenaikan harga sayur seperti yang dilaporkan oleh pihak media arus perdana dan di laman sosial. Menurut Ketua Pengarah Penguat Kuasa Kementerian Perdagangan Dalam Negeri dan Kos Sara Hidup (KPDN), Datuk Azman Adam dalam kenyataannya, kementerian sentiasa prihatin dan berusaha menangani isu-isu ini melalui tindakan-tindakan proaktif dan penguatkuasaan.

(Ketua Pengarah Penguat Kuasa Kementerian Perdagangan Dalam Negeri dan Kos Sara Hidup (KPDN), Datuk Azman Adam/ Foto Bernama)

"Seramai 2,200 Pegawai Penguatkuasa telah digerakkan setiap hari bagi melaksanakan pemeriksaaan harga di premis-premis seluruh negara termasuk premis yang menjual sayur-sayuran merangkumi pasar awam, kedai runcit, pasar raya-pasar raya serta premis-premis lain di bandar mahupun luar bandar."Pemeriksaan dan pemantauan yang dilaksanakan turut mengambil kira elemen-elemen penguatkuasaan yang tertakluk di bawah Akta Kawalan Harga dan Antipencatutan 2011 melalui Ops Pasar," katanya.Ops Pasar ini telah difokuskan bagi menangani kenaikan harga sayuran dari sasaran sebelum ini ke atas barang keperluan perayaan.Bagi pelaksanaan Ops Pasar, sebanyak 296 jenis barangan telah diperiksa bagi tujuan siasatan antipencatutan. Daripada jumlah barangan terbabit, sebanyak 60 notis telah dikeluarkan bagi tujuan analisis dan siasatan kenaikan harga.Hasil pemeriksaan awal mendapati peningkatan harga sayuran ini antara lain disumbang oleh faktor kekurangan bekalan kesan daripada musim monsun. Peningkatan kos-kos input seperti baja, benih dan racun serta harga di negara pengeluar bagi barang yang diimport terus dari negara luar juga turut memberi impak kepada harga di pasaran tempatan. Selain itu, peningkatan harga tersebut sedikit sebanyak turut dipengaruhi oleh kadar pertukaran mata wang, kos perkapalan dan sebagainya."Kementerian melaksana serta menguatkuasa kawalan harga ke atas barangan asas tertentu yang menjadi keperluan pengguna. Harga barangan lain ditentukan oleh pasaran melalui faktor penawaran dan permintaan. "Walau bagaimanapun, tindakan perundangan boleh diambil ke atas barangan lain di bawah Akta Kawalan Harga dan Antipencatutan 2011 sekiranya mana-mana pihak didapati cuba mengaut keuntungan secara berlebihan."Pihak Kementerian juga sentiasa melaksanakan sesi libat urus dengan Kementerian Pertanian dan Keterjaminan Makanan (MAFS) serta pihak peniaga bagi memastikan bekalan sedia ada sentiasa mencukupi," katanya.Tambahnya, Kementerian tidak akan berkompromi dengan mana-mana pihak yang cuba mengambil kesempatan menaikkan harga secara keterlaluan. Mana-mana pihak yang didapati melanggar perundangan berkaitan akan dikenakan tindakan yang tegas.Sekiranya pengguna mempunyai sebarang maklumat berhubung salah laku peniaga boleh melaporkan kepada pihak KPDN bersama butiran aduan yang lengkap melalui saluran berikut, WhatsApp 019-279 4317 / 019-848 8000, Portal e-Aduan KPDN iaitu http://e.aduan.kpdn.gov.my , pusat panggilan 1-800-886-800, emel This email address is being protected from spambots. You need JavaScript enabled to view it. atau aplikasi telefon pintar Ez ADU KPDN dan hubungi bilik gerakan penguatkuasaan 03-8882 6088 / 6245.


Hajiji dipilih sebagai Presiden Gagasan Rakyat

KOTA KINABALU, 5 Februari - Ketua Menteri Sabah, Datuk Seri Hajiji Noor secara rasmi menjadi Presiden Parti Gagasan Rakyat Sabah (Gagasan Rakyat).Ia susulan Mesyuarat Agung Khas parti itu hari ini.Hajiji yang juga pengerusi Gabungan Rakyat Sabah berkata dengan langkah ini semua ahli kini mempunyai wadah politik yang 100 peratus tempatan untuk meneruskan perjuangan mereka kepada rakyat dan negeri.Jelasnya, dua ciri utama Gagasan Rakyat yang menjadi faktor penarik ialah parti berbilang kaum yang membawa citra inklusiviti dan parti suara anak Sabah yang mengangkat citra perjuangan tempatan.Selain itu, beliau berkata agenda Gagasan Rakyat juga selari dengan perjuangan GRS.

(Ketua Menteri Sabah, Datuk Seri Hajiji Noor secara rasmi menjadi Presiden Parti Gagasan Rakyat Sabah (Gagasan Rakyat)/ Foto BERNAMA)

"Kita memilih dan memutuskan bahawa formula tempatan berupaya melonjakkan agenda perjuangan dan kepentingan negeri dalam Persekutuan Malaysia. Kita mahu pelaksanaan sistem federalisme yang lebih bernilai dan bermakna, berteraskan Perlembagaan Persekutuan dan Perjanjian Malaysia 1963 (MA63)," kata beliau kepada media selepas mesyuarat tersebut, di sini hari ini. Hajiji berkata beliau akan menerangkan dengan lebih terperinci hala tuju Gagasan Rakyat sempena pelancaran parti itu pada 2 Mac ini, selain bakal menubuhkan struktur organisasi parti di semua 73 DUN termasuk pembentukan sayap Wanita, Pemuda dan Beliawanis.


Pengurangan elaun pembangunan Ahli Parlimen untuk kawal kewangan negara, bertepatan situasi ekonomi dunia

KUALA TERENGGANU, 5 Februari - Pengurangan elaun pembangunan Ahli Parlimen daripada RM3.8 juta kepada RM1.3 juta seperti mana diumumkan Perdana Menteri, Datuk Seri Anwar Ibrahim adalah bertujuan untuk mengawal kewangan negara dan akan dilaksanakan secara berperingkat.  Pengerusi Pakatan Harapan Terengganu, Datuk Raja Kamarul Bahrin Shah berkata pembaharuan yang akan dilaksanakan itu sangat bertepatan dengan situasi ekonomi dunia ketika ini.  Dalam masa sama, negara ini juga sedang dalam usaha memperkasakan kembali pendapatan rakyat selepas terkesan dengan pandemik COVID-19.

(Pengerusi Pakatan Harapan Terengganu, Datuk Raja Kamarul Bahrin Shah)

"Datuk Seri Anwar ada sebab beliau kata nak potong peruntukan ini supaya boleh disalurkan kepada 'targeted group' seperti sekolah-sekolah yang daif, kawasan-kawasan yang betul perlu kemudahan asas, jadi biarlah duit itu dipantau perbelanjaannya di tempat yang munasabah, yang di perlukan, itulah kebijaksanaan Datuk Seri Anwar, masa kita tak ada duit perlu lebih jimat, bukan kata kita nak kedekut lah," Beliau berkata demikian selepas hadir meraikan Sambutan Tahun Baharu Cina bersama masyarakat Tiong Hwa di Kampung Cina, di sini hari ini.


Penggiat industri pelancongan perlu naik taraf perkhidmatan - MITA

KUALA LUMPUR, 5 Februari - Penggiat industri pelancongan perlu menaik taraf kualiti perkhidmatan untuk menarik minat rakyat tempatan melancong dalam negara. Ia juga bagi memastikan sektor pelancongan domestik lebih berdaya tahan selain mengawal aliran keluar matawang tempatan.

(Presiden Persatuan Pelancongan Dalam Negara (MITA), Uzaidi Udanis)

Presiden Persatuan Pelancongan Dalam Negara (MITA), Uzaidi Udanis turut mencadangkan agar harga pakej pelancongan ditawarkan perlu lebih kompetitif, setanding negara jiran. "Saya harap penggiat-penggiat industri kita tingkatkanlah kualiti, tawarkan harga kompetitif dan saya harap dgn tempat-tempat terutamanya feri, pengeluar feri ke Langkawi itu harus tingkatkanlah kualiti dia, lebihkan lagi frekuensi dan beri satu kesenangan untuk mereka membuat tempahan sebelum ke Langkawi contohnyalah," katanya selepas menjadi tetamu program Selamat Pagi Malaysia di Angkasapuri. Beliau turut mengulas kenyataan Timbalan Gabenor Pihak Berkuasa Pelancongan Thailand, Tanes Petsuwan berkenaan kemasukan lebih 1.5 juta pelancong Malaysia ke negara itu tahun lalu.


Perpaduan kunci kebangkitan dan kejayaan negara - Fahmi Fadzil

KUALA LUMPUR, 5 Februari - Perpaduan kunci kebangkitan dan kejayaan negara .Menteri Komunikasi dan Digital, Fahmi Fadzil menyeru rakyat terus bersatu hati dan bekerjasama tanpa mengira bangsa atau agama dalam memulihkan ekonomi negara.

(Menteri Komunikasi dan Digital, Fahmi Fadzil)

"Saya percaya dengan kerajaan perpaduan kita boleh bawa semua rakyat untuk bersatu padu bersama-sama ketepikan perbezaan politik, dan sekarang kita mesti fokus dalam pembangunan semula ekonomi dan cabaran-cabarannya. Tetapi saya percaya jika kita semua rakyat Malaysia letakkan hati kita bersama, dengan pemikiran yang bersama dalam mencapai matlamat yang sama dalam satu Malaysia dan akan berkembang dengan maju," katanya semasa memberi ucapan ketika hadir di Majlis Perasmian Pejabat Baru The Kuala Lumpur Chinese Assembly Hall (KLCAH) dan Sambutan rumah terbuka Tahun Baru Cina 2023 di ibu negara.


PM telah sambung tugasan selepas jalani pemeriksaan di IJN

KUALA LUMPUR, 5 Februari - Keadaan kesihatan Perdana Menteri Datuk Sri Anwar Ibrahim pada tahap yang baik.

(Perdana Menteri Datuk Sri Anwar Ibrahim berkongsi gambar dilaman sosial Facebooknya menyatakan beliau menyambung semula tugasan seusai menjalani pemeriksaan kesihatan di IJN)

Ia dinyatakan menerusi hantaran facebooknya yang dimuatnaik petang tadi.Beliau yang menjalani pemeriksaan kesihatan di Institut Jantung Negara (IJN) telah pun menyambung tugasannya seperti biasa.


Kerjasama Malaysia-Singapura formula terbaik ubah landskap keselamatan siber negara

(Presiden Persatuan Pengguna Siber Malaysia (MCCA), Siraj Jalil/ Foto BERNAMA)

KUALA LUMPUR, 5 Februari - Kerjasama Malaysia-Singapura merupakan formula terbaik bagi mengubah landskap keselamatan siber negara.Sekali gus, mengoptimumkan penggunaan data sebagai sumber komoditi kepada pertumbuhan ekonomi digital.Menurut Presiden Persatuan Pengguna Siber Malaysia (MCCA), Siraj Jalil, sinergi antara kedua-dua negara perlu memberi tumpuan kepada pelaksanaan undang-undang dan polisi berkaitan."Negara dapat pelajari polisi di Singapura, dapat beri manfaat kepada negara kita bukan saja pemain indsutri bahkan pengguna, aspek jenayah siber merentas sempadan bukan kerjasama satu negara tapi perlu rentasi semua negara rantau Asean dan melindungi pengguna di rantau Asean," kata beliau ketika dihubungi Berita RTM di Angkasapuri, di sini hari ini.

Selain memperkukuh keselamatan siber, negara juga perlu mewujudkan syarikat permulaan berstatus unicorn dalam sektor ekonomi digital. Ini penting bagi memastikan Memorandum Persefahaman (MoU) antara Malaysia-Singapura dapat direalisasikan.


6,381 laman sesawang judi telah disekat - MCMC

KUALA LUMPUR, 5 Februari - Suruhanjaya Komunikasi dan Multimedia Malaysia (MCMC) telah  menyekat 6,381 laman sesawang judi dalam talian bagi tempoh antara 2020 hingga akhir 2022.Dalam kenyataan MCMC menyatakan, tindakan menyekat itu diambil berdasarkan kepada permohonan rasmi daripada Polis Diraja Malaysia (PDRM).

Kenyataan itu memaklumkan sejumlah 212,399 talian telefon termasuk talian mudah alih dan tetap yang menghantar spam SMS meragukan seperti mempromosi judi dalam talian, pinjaman tidak berlesen dan lain-lain juga ditamatkan perkhidmatannya bermula 2020 sehingga 2022.Susulan gesaan sebuah persatuan pengguna agar platform perjudian dalam talian dikawal selia, MCMC sentiasa komited dalam menyokong tindakan penguatkuasaan PDRM dalam usaha untuk membanteras kegiatan judi dalam talian yang tertakluk di bawah Akta Rumah Perjudian Terbuka 1953 (Akta 289). Pihak PDRM menjalankan tindakan dan penguatkuasaan manakala MCMC pula berperanan dalam memberikan bantuan teknikal kepada PDRM termasuk pembekalan maklumat dan sekatan laman sesawang berunsur perjudian berdasarkan permohonan daripada PDRM.Menurut MCMC lagi, selain tindakan penguatkuasaan (pendakwaan atau sekatan), kesedaran diri, pendidikan serta kawalan kendiri adalah kunci dalam usaha membanteras perjudian dalam talian. Pengguna secara umum juga boleh memainkan peranan untuk turut sama dalam usaha menyekat aktiviti promosi judi dalam talian, antaranya dengan melaporkan kepada MCMC promosi iklan-iklan judi diterima melalui SMS supaya pembatalan talian dapat dilaksanakan dengan kerjasama syarikat penyedia perkhidmatan telekomunikasi. Sekiranya pengguna menerima iklan judi melalui aplikasi pesanan ringkas seperti WhatsApp dan media sosial seperti Facebook, laporkan nombor talian atau akaun media sosial tersebut kepada penyedia perkhidmatan aplikasi atau penyedia platform media sosial supaya nombor atau akaun tersebut tidak dapat menghantar iklan promosi judi dalam talian kepada pengguna lain


PPA Machang sasar jualan batik hampir RM400,000

MACHANG, 5 Februari - Pusat Pemulihan Akhlak (PPA) Machang menyasarkan jualan hasil tekstil batik daripada penghuni penjara bagi tahun ini berjumlah hampir RM400,000.  Pengarahnya Mohd Nasir Yusof berkata sasaran itu mampu dicapai berdasarkan strategi pemasaran dan kualiti corak batik yang diketengahkan iaitu batik 'Khonyok Mache' dan 'Sulam Kasih'.

(Pengarah Pusat Pemulihan Akhlak Machang, Mohd Nasir Yusof)

Beliau berkata, tahun lalu PPA Machang berjaya mengumpul RM126,000 jualan batik yang dihasilkan penghuni penjara.  Katanya, untuk itu, pihaknya meningkatkan lagi sasaran jualan batik sehingga tiga kali ganda pada tahun ini.  Ujarnya, ketika ini pihaknya memiliki seramai 40 penghuni penjara yang membuat batik dengan tempoh waktu bekerja selama 9 jam. "Kita mensasarkan tahun ini sekurang-kurangnya dua atau tiga kali ganda, sebab konsep kita sekarang ini kita melihat kepada pasaran dulu kita tidak pasar pasaran kita hanya orang datang tempat kita orang beli sahaja jadi, apabila saya berbicang dengan prof, kata kita perlukan sedikit sentuhan supaya masyarakat tahu bahawa kita ada buat benda ini," katanya selepas menghadiri Program Soft Launching Produk Batik 2023 di Dewan Dato' Sri Haji Zulkifli Omar, PPA Machang, hari ini.  Turut hadir ke majlis berkenaan adalah Rektor Universiti Teknolgi MARA (UiTM) Cawangan Kelantan Prof Dr Abdol Samad Nawi.  Mengulas lanjut, Mohd Nasir berkata pihaknya juga turut berkolaborasi dengan UiTM Cawangan Machang untuk mendapatkan kepakaran dari segi rekaan corak dan sebagainya sejak tahun 2014.


Usaha pupuk perpaduan, YADIM santuni lebih 200 keluarga sempena Tahun Baharu Cina

(Menteri Di Jabatan Perdana Menteri (Hal Ehwal Agama), Datuk Dr Mohd Na’im Mokhtar)

KUALA LUMPUR, 5 Februari - Yayasan Dakwah Islam Malaysia (YADIM) mengambil inisiatif menyantuni lebih 200 keluarga sempena perayaan Tahun Baharu Cina.  Menurut Menteri Di Jabatan Perdana Menteri (Hal Ehwal Agama), Datuk Dr Mohd Na’im Mokhtar, ia merupakan usaha YADIM memupuk semangat perpaduan kepada masyarakat khususnya rakan-rakan dalam komuniti Cina dan masyarakat bukan Muslim selari dengan gagasan Malaysia Madani.  "Saya mengucapkan syabas dan tahniah kepada YADIM kerana telah mengadakan jamuan pada pagi ini, dan seperti mana dalam ucapan saya yang telah saya sebutkan tadi bahawa program yang diadakan pada pagi ini dan sehingga tengah hari ini tidak lain dan tidak bukan adalah untuk memupuk semangat perpaduan di kalangan rakyat Malaysia tanpa mengira latar belakang, bangsa, agama," kata beliau kepada pemberita selepas merasmikan Jamuan Muhibbah Tahun Baharu Cina, di sini hari ini.

(Datuk Dr Mohd Na’im Mokhtar merasmikan Jamuan Muhibbah Tahun Baharu Cina anjuran YADIM)

Pada majlis tersebut Mohd Na’im telah menyampaikan sumbangan dan barang keperluan dapur kepada 100 keluarga mualaf serta kanak-kanak di sekitar kawasan Bandar Tun Razak.  Ketika majlis sama, YADIM turut mengambil kesempatan mengadakan Jualan Rahmah yang menawarkan pelbagai barangan harian pada potongan harga hingga 50 peratus untuk penduduk sekitar.  Hadir sama, isteri Perdana Menteri yang juga Ahli Parlimen Bandar Tun Razak, Datuk Seri Dr Wan Azizah Wan Ismail.


JPJ galakkan syarikat pengendali kenderaan hantar jurupandu hadiri kursus pembangunan

(Timbalan Ketua Pengarah (Pengurusan) JPJ, M. Janagarajan)

KOTA BHARU, 5 Februari - Jabatan Pengangkutan Jalan (JPJ) menggalakkan syarikat dan pengendali kenderaan sama ada bas atau pengangkutan untuk menghantar jurupandu bagi menghadiri kursus pembangunan pasukan itu.Timbalan Ketua Pengarah (Pengurusan) JPJ, M. Janagarajan berkata, ia bertujuan bagi memberi pendedahan semula teknik dan dasar serta peraturan yang baharu khususnya kepada pemandu yang telah menerima lesen lebih 10 tahun. Katanya, kursus tersebut diharap dapat memastikan pemandu mengendalikan kenderaan mereka secara lebih berhemah supaya keselamatan penumpang dan pengguna jalan raya yang lain terkawal.Menurut beliau, pihaknya mendapati kadar kematian akibat kemalangan jalan raya di negara ini masih tinggi walaupun mempunyai infrastruktur kelas pertama.

(Timbalan Ketua Pengarah (Pengurusan) JPJ, M. Janagarajan merasmikan majlis penutup Kursus Pembangunan Pasukan Kepada Jurupandu Perkhidmatan Bas Ekspres Konsortium E-Mutiara Berhad di Kota Bharu, Kelantan)

"Kami peringkat JPJ kami sentiasa bersedia selagi usaha murni untuk memastikan keselamatan jalan raya dan keselamatan orang awam dan harta benda kerajaan dan harta benda persendirian terjamin, kami semua bersedia ini adalah selaras dengan deklarasi Pertubuhan Bangsa-Bangsa Bersatu yang menetapkan bahawa pada tahun 2030 nanti kada kemalangan jalan raya ini dikurangkan kepada 50 peratus," kata beliau pada sidang media selepas merasmikan majlis penutup Kursus Pembangunan Pasukan Kepada Jurupandu Perkhidmatan Bas Ekspres Konsortium E-Mutiara Berhad di Akademi Pengangkutan Jalan Malaysia Wilayah Timur, di sini hari ini. Kursus yang julung kalinya diadakan bersama syarikat swasta itu dihadiri oleh lebih 100 pemandu bas syarikat berkenaan. Mengulas lanjut katanya, pihaknya berharap 182 syarikat pengusaha bas ekspress akan tampil bekerjasama dengan pihak JPJ bagi mengadakan kursus tersebut.


Dua lelaki ditahan disyaki seleweng minyak

PADANG TERAP, 5 Februari - Dua lelaki termasuk seorang warga asing ditahan disyaki menyimpan barang kawalan iaitu minyak diesel di dalam tangki tambahan kenderaan yang dinaiki mereka, disyaki untuk diseleweng.  Kedua-dua lelaki berkenaan ditahan Kompeni D, Batalion 1 Kawalan Keselamatan Sempadan Pasukan Gerakan Am (PGA), Kota Putra di Durian Burung, di sini malam tadi. Pengarah Pejabat Kementerian Perdagangan dalam Negeri dan Kos Sara Hidup (KPDN) Kedah, Affendi Rajini Kanth berkata kejadian berlaku kira-kira pukul 10.00 malam selepas PGA menahan dua kenderaan dalam keadaan mencurigakan. Kedua-dua buah kenderaan berkenaan telah diserahkan kepada KPDN dan disita bagi siasatan lanjut. Nilai rampasan keseluruhan dianggarkan berjumlah RM10,430. Lelaki tempatan berusia 35 tahun dan lelaki warga Thailand berusia 33 tahun masing-masing direman selama tiga dan empat hari bagi membantu siasatan. Kes disiasat bawah Seksyen 21 Akta Kawalan Bekalan 1961.

(Kenderaan yang ditahan kerana disyaki mengandungiminyak diesel di dalam tangki tambahan kenderaan)

Tegas Affendi, KPDN serius dalam membanteras isu penyelewengan barang kawalan bersubsidi seperti minyak diesel yang diberikan kerajaan.Tujuan pemberian subsidi untuk mengimbangi kos sara hidup rakyat dan bukannya untuk diselewengkan, seterusnya menafikan hak rakyat yang sepatutnya menikmati subsidi ini. Pada masa sama orang ramai diharap dapat menyalurkan maklumat kepada pejabat KPDN dengan menyalurkan sebarang kegiatan yang mencurigakan.


4 pelajar MRSM  Kuala Lipis terlibat kemalangan di Bentong

BENTONG, 5 Februari- Empat pelajar Maktab Rendah Sains Mara (MRSM) Kuala Lipis dan pemandu bas persiaran mengalami kecederaan selepas bas dinaiki mereka terbalik dalam kemalangan di Kilometer 19 Jalan Bilut-Raub, di sini, malam tadi.  Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, bas terbabit membawa dua orang guru lelaki, seorang guru perempuan, 15 pelajar lelaki, 12 pelajar perempuan dengan seorang pemandu.  Menurutnya, pihak bomba menerima laporan berhubung kejadian pada pukul 8.50 malam.  Susulan itu, sembilan pegawai dan anggota dari Balai Bomba dan Penyelamat (BBP) Bentong bergegas ke lokasi kejadian bersama sebuah jentera Fire Rescue Tender (FRT) dan sebuah van Emergency Medical Rescue Service (EMRS).  Berdasarkan siasatan awal, bas persiaran itu dalam perjalanan pulang ke Kuala Lipis setelah selesai program lawatan di Kuala Lumpur.

Bagaimanapun, ketika tiba di lokasi kejadian, bas persiaran jenis Hino itu telah terbabas dan melanggar pembahagi jalan sebelum terbalik.  Empat mangsa yang mengalami kecederaan kemudiannya dibawa ke Hospital Bentong untuk rawatan lanjut, manakala mangsa yang tidak mengalami kecederaan dihantar ke MRSM Kuala Lipis menaiki bas lain.


Orang ramai dialu-alukan ke Pameran Awam Pembangunan Semula KSSA

SHAH ALAM, 5 Februari - Lebih ramai pengunjung disasarkan hadir ke pameran Pameran Awam Pembangunan Semula Kompleks Sukan Shah Alam (KSSA) di pusat beli belah SACC Mall, di sini.Pengurus Besar Unit Projek Khas Menteri Besar Selangor (Pemerbadanan) MBI Datuk Ir Ruslan Abdul Aziz berkata, ia sekali gus membantu memberi maklum balas atau cadangan pembangunan semula KSSA ini hingga 10 Februari ini. "Dalam libat urus ini inilah kali pertamanya pihak MBI mempamerkan model dan juga penerangan mengenai cadangan kita dan kerajaan untuk mengadakan pembangunan Kompleks Sukan Shah Alam ini di seksyen 13 Shah Alam. Jadi kita harap seberapa ramai orang datang ke premis ini SACC Mall supaya kita dapat pandangan, sebenarnya pandangan-pandangan itu semua kita akan ambil kira dalam reka bentuk kita," kata Ir Ruslan di sni. Rata-rata pengunjung memberi maklum balas positif dan bersetuju dengan pembangunan semula kompleks sukan itu.

Pelan cadangan Projek Pembangunan KSSA yang berkeluasan 188 ekar itu bakal mempunyai sebuah stadium bertaraf dunia yang merangkumi 60 peratus daripada keseluruhan kawasan projek pembangunan.


MCMC, PDRM diminta siasat gambar fitnah PM

KUALA LUMPUR, 5 Februari- Suruhanjaya Komunikasi dan Multimedia (MCMC) dan Polis Diraja Malaysia (PDRM) diminta menyiasat satu hantaran di Facebook melibatkan sekeping gambar lama yang memfitnah Perdana Menteri, Datuk Seri Anwar Ibrahim.Menteri Komunikasi dan Digital, Fahmi Fadzil berkata pemilik akaun Facebook Sam My itu didapati berniat jahat dan sengaja menimbulkan prasangka buruk terhadap Perdana Menteri dengan menyiarkan gambar berkenaan sambil mengaitkannya bersama saranan kerajaan supaya rakyat mengamalkan sikap berjimat cermat.“Pemfitnah ini telah menggunakan gambar lama (individu di kanan gambar Abd Rahman Yusof, kenalan saya telah lama meninggal dunia pada 8 Jun 2021) dalam fitnah ini.“Saya telah mohon MCMC dan PDRM siasat segera,” katanya menerusi hantaran di Facebooknya hari ini.

Gambar yang dimuat naik oleh pemilik akaun Facebook Sam MY semalam memaparkan gambar Anwar sedang makan bersama beberapa individu mendakwa rakyat disuruh makan menu Rahmah sedangkan Perdana Menteri menikmati hidangan daging unta.


65,000 penduduk terima manfaat menerusi pembinaan jejambat hubungkan ELITE dan SKVE

SAUJANA PUTRA, 5 Februari - Pembinaan jejambat untuk mengatasi kesesakan trafik di Bandar Saujana Putra dijangka siap Disember tahun ini.  Pembinaan melibatkan kos keseluruhan RM65 juta itu bakal memberi manfaat kepada kira-kira 65,000 penduduk di kawasan berkenaan serta pengguna Lebuhraya Lembah Klang Selatan (SKVE) dan Lebuhraya Utara-Selatan Hubungan Tengah (ELITE), dari arah Bandar Saujana Putra. EXCO Infrastruktur Selangor Ir Izham Hashim berkata, pembinaan jejambat sepanjang 815 meter menghubungkan Lebuhraya ELITE dan SKVE yang tergendala sebelum ini, dimulakan semula selepas isu berkaitan pengalihan utiliti bawah permukaan jalan raya dan kerjasama dengan pihak lebuh raya selesai.  "Kali ini isu dua ini yang besarnya alihan utiliti dan isu kerjasama dengan pihak lebuh raya ini, tetapi sudah selesai dan kerja-kerja pembinaan akan mula dibuat di sebelah sana sudah rancak, SKVE bahagian sini akan mula minggu depan."Inshaa Allah seperti biasa kita akan terus teliti dan saya berkeyakinan ia boleh selesai tahun ini pada kali ini," kata Ir Izham di sini.

(Ir Izham ditemui pemberita selepas melakukan lawatake tapak pembinaan jejambat Bandar Saujana Putra di Kuala Langat)

Pihaknya sebelum ini sentiasa memantau perkembangan projek berkenaan menerusi laporan bulanan daripada pihak berkuasa tempatan (PBT) dan akan membuat pemantauan lebih kerap. Pada 12 April 2019 Menteri Besar Datuk Seri Amirudin Shari mengumumkan peruntukan kira-kira RM60 juta untuk membina jejambat baharu bagi mengatasi masalah kesesakan di kawasan tersebut.


Jentera pembersihan pantai berteknologi terkini diperkenal

BANTING, 5 Februari - Majlis Perbandaran Kuala Langat (MPKL) menjadi pihak berkuasa tempatan (PBT) pertama di Selangor menggunakan jentera pembersihan pantai berteknologi terkini.  Yang Dipertua MPKL, Datuk Amirul Azizan Abd Rahim berkata, pihaknya sentiasa menerima aduan isu sampah di kawasan peranginan terutama Pantai Baru Morib.Pelbagai inisiatif inisiatif diambil bagi membantu pengunjung merasa selasa di kawasan tersebut sekali gus dapat menjaga kebersihan alam sekitar.  Katanya, dua teknologi yang diperkenal ialah “Walk Beach Comber” dan “Glutton Electric Little Picker”.  "Dua jentera yang baru untuk pembersihan pantai Morib dan pantai baru Morib serta memperkenalkan tong sampah 120 liter yang akan diedarkan kepada semua penghuni di daerah Kuala Langat yang berdaftar dengan MPKL dan pembayar cukai," kata Amirul Azizan di sini.

Beliau berkata demikian selepas majlis pelancaran jentera pembersihan dan penyerahan tong sampah di Pantai Baru Morib baru-baru ini.  Teknologi tersebut bukan sahaja mampu menjimatkan masa, malah menjimatkan tenaga kerja yang diperlukan.  “Walk Beach Comber” mampu membersihkan 670 meter persegi kawasan pesisiran pantai dalam tempoh sejam dan mengambil masa kira-kira lapan jam sehari untuk keseluruhan pantai, berbanding secara manual sekurang-kurangnya enam pekerja diperlukan bagi membersihkan keseluruhan pantai.


Negeri Sembilan Bike Week 2023, aktiviti sukan pelancongan

SENDAYAN, 5 Februari- Pusat Pembangunan Belia Harapan Negeri Sembilan (TABAH) dan Kelab Motosikal Santai Anak Palong kulung kali menganjurkan Negeri Sembilan Bike Week 2023 di Sendayan sebagai salah satu aktiviti sukan pelancongan selain mengikut tren semasa. Exco Pembangunan Belia dan Sukan Datuk Mohamad Taufek Abdul Ghani turut berhasrat untuk memperkenal keunikan Negeri Sembilan menerusi program itu. "Di samping itu, kita himpunkan mereka yang aktif dalam sukan permotoran ini termasuk penunggang-penunggang motosikal luar iaitu Kuala Lumpur, Selangor, Melaka, Johor, dan Singapura. Kita juga berhasrat memperkenal Negeri Sembilan. "Jadi kita mengharapkan mereka ini akan menyewa inap desa, atau hotel-hotel di sini. Tidak dilupakan juga untuk menikmati makanan istimewa Negeri Sembilan iaitu masak lemak cili api, rendang dan sebagainya," katanya di sini.

Program Negeri Sembilan Bike Week 2023 juga merupakan suatu inisiatif di bawah Pejabat Exco Pembangunan Belia dan Sukan Negeri Sembilan bagi menggalakkan sukan permotoran.  Antara agensi kerajaan yang menjayakan prgram tersebut ialah Agensi Anti Dadah Kebangsaan (AADK), Majlis Bandaraya dan Bomba. Jualan barangan berkaitan dengan permotoran turut menjadi tumpuan pengunjung kerana pelbagai tawaran diberikan sempena meraikan program itu. Pelumba Motosikal WorldSBK Hafizh Syahrin berharap agar program ini dapat memberi impak yang positif kepada mereka yang terlibat dalam dunia permotoran. "Saya harap dengan adanya program sebegini kumpulan ini akan ada matlamat dan okjektif supaya lebih teratur selain mendidik mereka tentang keselamatan jalan raya."Kita memang berterima kasih kepada Negeri Sembilan Bike Week kerana membuat program ini untuk penunggang motosikal di luar sana," katanya kepada pemberita.Dalam pada itu, Pejabat Exco Belia dan Sukan Negeri Sembilan bercadang untuk mengadakan kolaborasi dengan Jabatan Pendidikan Negeri Sembilan (JPNS) bagi menggalak penglibatan anak muda di peringkat sekolah rendah dan menengah dalam sukan permotoran.


Berpantang maut sebelum ajal, pekerja kilang terselamat dalam kemalangan treler

SIK, 5 Februari - Seorang pekerja kilang nyaris maut selepas motorsikal yang ditunggangnya terperosok ke bawah lori treler. Kemalangan berlaku di kawasan berbukit di Kampung Bukit Cham, Jeneri, di sini kira-kira pukul 6.15 pagi tadi. Pengarah Pasukan Bomba dan Briged Sukarela Yayasan Jariah Malaysia (BSYJM), Mahadzir Abd Hamid berkata, ketika kejadian mangsa, Hisham Abd Razak berusia lingkungan 40an dalam perjalanan pulang dari tempat kerjanya ke rumahnya di Kampung RTP Padang Besar, Jeneri.Sebaik tiba di tempat kejadian, sebuah lori treler secara tiba-tiba membelok di tengah-tengah jalan, mangsa yang berada pada jarak terlalu hampir tidak sempat mengelak menyebabkan mangsa dan motorsikalnya terperosok ke bahagian bawah treler.Mangsa diberikan bantuan awal oleh anggota BSYJM dengan memasang alat bantuan pendakap leher bagi mengelak kecederaan yang lebih teruk.

(Anggota BSYJM dan penduduk bantu mangsa kemalangan)

Mangsa kemudian dihantar ke Hospital Sik dengan menaiki ambulance BSYJM untuk rawatan lanjut.


Lebih 300,000 pengunjung banjiri Kuil Sri Subramaniar Swamy, Batu Caves

KUALA LUMPUR, 5 Februari- Orang ramai membanjiri Kuil Sri Subramaniar Swamy, Batu Caves sempena sambutan perayaan Thaipusam.Dijangkan lebih 300,000 pengunjung hadir ke sini termasuk pelancong luar bagi meraikan dan menyaksikan perayaan tersebut.Thaipusam yang dirai pada bulan 'Thai', bulan ke-10 dalam kalendar Tamil, disambut penganut agama Hindu sempena memperingati kelahiran Dewa Murugan.

(Antara pengunjung yang hadir ke Kuil Sri Subramaniar Swamy, Batu Caves)

Seramai 5,000 sukarelawan digerakkan bagi memastikan kelancaran sambutan perayaan Thaipusam di kuil tersebut yang bermula sejak semalam.


Penduduk terjejas banjir di Johor berkurangan

KUALA LUMPUR, 5 Februari - Jumlah penduduk terjejas banjir di Johor terus mencatatkan penurunan, manakala di Sabah kekal setakat pagi ini. Di Johor, Jawatankuasa Pengurusan Bencana Negeri (JPBN) memaklumkan seramai 670 penduduk terjejas berada di satu pusat pemindahan sementara (PPS) di Segamat dan lima lagi di Batu Pahat, berbanding 769 orang pukul 8.00 malam tadi.Menurut jawatankuasa itu dalam satu kenyataan, Batu Pahat yang mengalami banjir termenung setakat ini merekodkan seramai 644 penduduk terjejas banjir daripada 179 keluarga dan Segamat pula 26 daripada sembilan keluarga.

"Ketika ini, Sungai Bekok di Batu Pahat masih melepasi paras bahaya dengan bacaan 18.9 meter (m), namun keadaan cuaca di daerah berkenaan cerah, manakala di Segamat, hujan," kata kenyataan itu.Di Sabah pula, Sekretariat Jawatankuasa Pengurusan Bencana Negeri dalam kenyataan memaklumkan tiada pertambahan penduduk terjejas banjir direkodkan dan jumlahnya kekal seramai 134 orang daripada 40 keluarga di sebuah PPS di daerah Beaufort. Cuaca di Sabah juga cerah pada pagi ini.


KUALA LUMPUR, 5 Januari- Penyanyi veteran, Datin Paduka Julie Sudiro meninggal dunia malam tadi. Allahyarham menghembuskan nafas terakhir di Hospital UiTM Puncak Alam, Selangor.Seniwati itu dilapor mula menerima rawatan di ICU hospital berkenaan sejak bulan lalu.Ia berikutan paras oksigennya menurun dan memerlukan bantuan pernafasan.

(Allahyarham menghembuskan nafas terakhir di Hospital UiTM Puncak Alam, Selangor)

Jenazah Allahyarham akan disembahyangkan di Masjid Darul Ehsan, Subang Jaya kira-kira 11.00 pagi sebelum dikebumikan selepas solat Zohor.Allahyarham Datin Julie Sudiro atau nama sebenarnya Raden Juariah Raden Sudiro; penyanyi popular era 60-an dan dikenali sebagai Diva Jazz tanah air serta negara jiran, Singapura.Antara lagu-lagu hit yang dibawakan Allahyarham ialah Lambaian Kanda, Seruling Malam dan Bunga Sakti.


Cabaran kos sara hidup, inisiatif bantu rakyat diumum menjelang akhir bulan ini - Rafizi

KUALA LUMPUR, 5 Februari- Kementerian Ekonomi merangka beberapa inisiatif bagi membantu rakyat terutama golongan miskin dan belia, mendepani isu kos sara hidup yang kian mencabar.Menterinya, Rafizi Ramli berkata pengumuman mengenai perkara itu akan dibuat menjelang akhir bulan ini."Insya-Allah kita akan umumkan menjelang akhir Februari, saya tunggu bajet diumum dan diluluskan dahulu, jadi selepas itu akhir Februari insya-Allah kita umumkan program yang melibatkan inisiatif meningkatkan pendapatan rakyat."Kemudian ada inisiatif yang merangkumi soal harga barang dan juga pendapatan," katanya.

Beliau ditemui media pada program Rumah Terbuka Tahun Baharu Cina di Pandah Indah, malam tadi.

Pengurangan peruntukan Ahli Parlimen ambil kira kedudukan kewangan negaraMengulas peruntukan Ahli Parlimen yang dikurangkan, Rafizi berkata ia tidak harus dijadikan isu oleh pembangkang.Tindakan tersebut dilakukan Perdana Menteri mengambil kira kedudukan kewangan negara.Data dan fakta mengenainya dijangka bakal diumum Datuk Seri Anwar Ibrahim semasa pembentangan Belanjawan 2023 pada 24 Februari ini. "Bila mereka dapat peruntukan mereka mestilah pandai berfungsi secara sihat dalam suasana yang ada sekarang. "Mereka juga mesti menerima bahawa kedudukan kewangan yang ada sekarang ini, mereka yang tinggalkan," katanya.Beliau turut mendedahkan, sehingga kini, pembangkang tidak pernah mengajak kerajaan membincangkan perkara berkenaan.


Pengurangan peruntukan wakil rakyat perlihat kebijaksanaan PM tangani kekangan kewangan negara

(Menteri Komunikasi dan Digital, Fahmi Fadzil bersama Menteri Komunikasi dan  Informasi Singapura, Josephine Teo bergambar bersama para artis selepas menghadiriMuzika Ekstravaganza-Duo Hits di Angkasapuri malam tadi/BERNAMA)

KUALA LUMUR, 5 Februari- Langkah pengurangan peruntukan pembangunan Ahli Parlimen bertepatan dengan situasi ekonomi semasa.Pada masa sama, memperlihat kebijaksanaan Perdana Menteri, Datuk Seri Anwar Ibrahim menangani kekangan kewangan kerajaan.Untuk itu, Menteri Komunikasi dan Digital, Fahmi Fadzil berpendapat, setiap Ahli Parlimen harus lebih berhemat, selain memaksimumkan segala sumber yang ada bagi menyantuni rakyat di kawasan masing-masing."Apapun kita ambil maklum keadaan ekonomi sekarang terutama dari segi kewangan dan bebanan hutang kerajaan, maka program-program yang akan kita atur ini diharap dapat memberikan impak yang tinggi terutama untuk membantu menjana ekonomi negara," katanya.

(Fahmi Fadzil bercakap kepada pemberita selepas menghadiri konsert Muzika Ekstravaganza-Duo Hits di Angkasapuri )

Beliau menyatakan demikian selepas menghadiri konsert Muzika Ekstravaganza-Duo Hits di Angkasapuri yang turut dihadiri Menteri Komunikasi dan Informasi Singapura, Josephine Teo.Jelas Fahmi lagi, antara usaha yang boleh dilaksana Ahli Parlimen ialah mendapatkan bantuan kerjasama daripada rakan-rakan korporat mereka menerusi program CSR.Perdana Menteri sebelum ini memberitahu, peruntukan pembangunan kepada Ahli Parlimen akan dikurangkan, tahun ini sebagai langkah mengawal kewangan negara..


Komuniti setempat diseru daftar koperasi, jana pendapatan sampingan melalui aktiviti perniagaan

KUALA PERLIS, 5 Februari- Masyarakat atau komuniti setempat diseru mendaftar sijil koperasi di bawah Suruhanjaya Koperasi Malaysia (SKM) bagi membantu merancakkan lagi ekonomi setempat.Sekali gus ahli koperasi dapat menjana pendapatan sampingan melalui aktiviti perniagaan yang dijalankan.Ketua Setiausaha kementerian Pembangunan Usahawan dan Koperasi, Datuk Seri Suriani Ahmad berkata ahli koperasi dapat mengembangkan sektor ekonomi dan taraf kehidupan masyarakat setempat."Pejabat Suruhanjaya Koperasi Malaysia ada di mana-mana, di setiap negeri ada, jadi untuk komuniti setempat nak dapatkan maklumat, boleh pergi ke mana-mana pejabat SKM untuk dapatkan maklumat ini."Selain maklumat, SKM juga boleh memberi latihan kepada koperasi yang baharu ditubuhkan atau koperasi yang ditubuhkan tetapi tidak tahu macam mana nak menjana lebih banyak pendapatan, SKM boleh membantu," katanya.

Beliau berkata demikian selepas Majlis Perasmian Temasya Perkampungan Warna-Warni anjuran Persatuan Pancuan 4 Roda Malaysia, di sini.Turut berkenan hadir merasmikan program Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Hajah Lailatul Shahreen Akashah Khalil.


Telefilem 'Sesekali' terbitan RTM menang besar ATN-8

KUALA LUMPUR, 4 Februari- Telefilem 'Sesekali' terbitan Unit Drama TV, Radio Televisyen Malaysia (RTM) diangkat sebagai Telefilem Terbaik pada Anugerah Telenovela ke-8 (ATN-8) yang diadakan di Pusat Dagangan Dunia Kuala Lumpur (WTCKL) di ibu negara, malam tadi.Pengarah telefilem tersebut iaitu Hisyamudin Ahmad turut membawa pulang trofi Pengarah Telefilem Adaptasi Terbaik.Selain dua kategori itu, telefilem tersebut turut membawa pulang trofi Penulis Skrip Telefilem Terbaik (Lily Haslina Nasir), Pelakon Lelaki Telefilem Terbaik (Beto Kusyairi), Pelakon Pembantu Telefilem Terbaik (Hariry Jalil) dan Pelakon Kanak-kanak Harapan (Puteri Rafasya).Sementara itu, lakonan mantap pelakon Fatimah Abu Bakar menerusi telefilem 'Pendoa Yang Ikhlas' terbitan Unit Drama TV RTM berjaya mengangkatnya sebagai Pelakon Wanita Telefilem Terbaik.Sebanyak 106 telenovela berentap bagi merebut trofi lebih 40 kategori pada ATN-8.

BERITA BERKAITAN:106 telenovela berentap pada Majlis Anugerah Telenovela Kali Ke-8


Menu Rahmah: Chicken chop harga RM5

(Hidangan 'chicken chop' di Restoran Samballana yang dijual pada harga RM5 di bawahProgram Menu Rahmah)

JOHOR BAHRU, 4 Februari- Restoran Samballana di Bandar Dato Onn, di sini, menawarkan hidangan 'chicken chop' bersama minuman mangga pudina dengan harga RM5 menerusi Program Menu Rahmah.  Muhammad Akmall Yusof dan isterinya, Suhana Mohd Esa memberitahu, menu 'chicken chop' dengan harga RM5 sudah lama diperkenalkan di restoran pertama mereka di Kota Tinggi dan usaha itu kini diteruskan di cawangan baharu mereka di Bandar Dato Onn.  Mereka memilih menawarkan hidangan barat tersebut bagi memberi kelainan dan pilihan kepada rakyat yang memerlukan, selain turut merancang untuk menawarkan hidangan barat yang lain sebagai menu mampu milik di bawah program tersebut. “Kedai-kedai lain menawarkan hidangan nasi goreng, mi goreng dan nasi campur sebagai Menu Rahmah, jadi kami buat kelainan dengan menawarkan hidangan barat di restoran kami."Saya menyeru rakan-rakan dalam bidang makanan dan minuman ini bahawa tidak rugi untuk kita sediakan Menu Rahmah kerana selain menyahut seruan kerajaan, dalam masa yang sama ia membantu rakyat berpendapatan rendah kerana tidak semua orang berkemampuan,” ujar Suhana Mohd Esa selepas Majlis Perasmian Menu Rahmah Samballana di sini.Pasangan suami isteri itu turut menganggap inisiatif Menu Rahmah sebagai sedekah kepada golongan memerlukan.

(Pekerja Samballana, Norelliya Zulaikha Zuhaidi menunjukkan set hidanganyang dijual dengan harga RM5)


Suami isteri maut, tiga anak cedera kemalangan di LPT2

(Keadaan kenderaan pasangan guru yang maut dalam kemalangan di Kilometer 274, Lebuh Raya Pantai Timur 2 (LPT2),dekat Cheneh, hari ini)

KEMAMAN, 4 Februari- Suami isteri maut, manakala tiga anaknya cedera selepas kenderaan dinaiki mereka terbabas di Lebuhraya Pantai Timur 2 (LPT2), petang tadi.Kemalangan berlaku di Kilometer 274, jalan Kuantan menghala Kuala Terengganu dekat persimpangan susur keluar Cheneh, di sini, kira-kira pukul 4.00 petang tadi.Arbain Baharudin, 47, yang memandu Toyota Estima bersama isterinya, Rosmayati Bakar@Lalar, 48, meninggal dunia di tempat kejadian selepas cedera parah di beberapa bahagian badan.

Kedua-dua mereka merupakan pasangan guru yang mengajar di Sekolah Menengah Agama Persekutuan Kajang (SMAPK). Sementara itu, tiga anak mereka iaitu Farah Najwa, 20, Fatin Najla, 10, dan Faikal Nabila, 8, masing-masing mengalami kecederaan di tangan, kaki dan muka.  Ketua Polis Daerah Kemaman, Superintenden Hanyan Ramlan berkata, ketika kejadian, mangsa sekeluarga yang tinggal di Kajang, Selangor dalam perjalanan pulang ke Kampung Gelugor, Kerteh selepas menghantar salah seorang anak lelakinya di Politeknik Sultan Haji Ahmad Shah (POLISAS) Kuantan. Kejadian dipercayai berlaku apabila kenderaan jenis Toyota Estima yang dinaiki mereka dari arah Kuantan menghala ke Kuala Terengganu tiba-tiba hilang kawalan lalu terbabas ke kiri jalan. "Toyota Estima itu dipercayai telah terbabas kiri jalan, kemudian membalas ke sebelah kanan dan berpusing beberapa kali sebelum berhenti atau tersangkut di pembahagi jalan."Kedua-dua mangsa yang terkorban tercampak keluar dari kereta, lebih kurang lima hingga 10 meter dari tempat kejadian," katanya di sini.Mayat mangsa dibawa ke Unit Forensik Hospital Kemaman untuk siasatan lanjut, manakala tiga anaknya dibawa ke unit kecemasan hospital sama untuk mendapatkan rawatan.  Kes disiasat di bawah Seksyen 41 (1) Akta Pengangkutan Jalan 1987.

(Arbain Baharudin, 47, bersama isterinya, Rosmayati Bakar@Lalar, 48,meninggal dunia di tempat kejadian)


Penggunaan nama Menu Rahmah dialu-alukan - Salahuddin

(Salahuddin Ayub (tengah) bersama pemilik Samballana, Suhana Mohd Esa (kiri) menunjukkanMenu Rahmah)

JOHOR BAHRU, 4 Februari- Penggunaan nama Menu Rahmah dalam mana-mana jenama restoran atau rangkaian makanan amat dialu-alukan, selagi kualiti dan kuantiti makanan atau minuman tersebut dalam keadaan baik. Menteri Perdagangan Dalam Negeri dan Kos Sara Hidup, Datuk Seri Salahuddin Ayub menganggap penggunaan nama tersebut sebagai menyahut seruan kerajaan untuk membantu rakyat.  "Selagi mana tujuan mereka menggunakan nama Rahmah untuk tujuan menyediakan menu RM5 ke bawah, saya alu-alukan."Tidak menjadi satu kesalahan, asalkan dari segi kebersihan, premis mestilah mematuhi peraturan peraturan ditetapkan oleh Kementerian Dalam Negeri," katanya kepada pemberita di sini.Tambah beliau, usaha itu perlu diteruskan kerana ia memberi peluang kepada rakyat menikmati juadah yang dimahukan dengan harga berpatutan.  Beliau juga tidak menolak kemungkinan penganjuran jualan-jualan Rahmah seperti Jualan Buah-Buahan Rahmah, Jualan Sayur-Sayuran Rahmah dan Bazar Rahmah pada masa akan datang.

(Salahuddin Ayub (tengah) dalam sidang media selepas merasmikan Menu Rahmahdi restoran Samballana Bandar Dato Onn di Johor Bahrupada 4 Februari 2023)


PM sembah taklimat kepada Sultan Ibrahim

(Sultan Ibrahim Iskandar berangkat memenuhi undangan Perdana Menteri bagi pertemuan di Seri Perdana, Putrajaya, hari ini/FB Sultan Ibrahim Sultan Iskandar)

PUTRAJAYA, 4 Februari- Sultan Johor, Sultan Ibrahim Iskandar berkenan berangkat memenuhi undangan Perdana Menteri, Datuk Seri Anwar Ibrahim bagi mengadakan pertemuan di Seri Perdana, kediaman rasmi beliau di sini, hari ini.Anwar mempersembah taklimat kepada Sultan Ibrahim berkenaan lawatan kerja ke Singapura pada 30 Januari lalu.Lawatan ringkas perdana menteri ke Singapura tempoh hari menyaksikan tiga perjanjian dimeterai antara Malaysia dan Singapura meliputi aspek keselamatan siber, digital dan ekonomi hijau.Dua rangka kerja melibatkan kerjasama dalam ekonomi digital serta ekonomi hijau itu ditandatangani Menteri Perdagangan Antarabangsa dan Industri, Datuk Seri Tengku Zafrul Tengku Abdul Aziz dan rakan sejawatnya, Gan Kim Yong bagi pihak Singapura.Sementara itu, Menteri Komunikasi dan Digital, Fahmi Fadzil pula mewakili Malaysia untuk menandatangani memorandum persefahaman (MoU) bagi mempromosikan kerjasama dari aspek Data, Keselamatan Siber dan Ekonomi Digital.

(Foto FB Sultan Ibrahim Sultan Iskandar)


RDL: Wow PerakFM dekatkan Jabatan dan Agensi kerajaan dengan masyarakat

KAMPAR, 4 Februari - Penganjuran program Radio di Lokasi (RDL): Wow PerakFM berupaya menjadi medan terbaik mendekatkan Jabatan dan Agensi kerajaan dengan masyarakat.  Exco Komunikasi, Multimedia dan NGO Perak, Mohd Azlan Helmi berkata program sedemikian memudahkan masyarakat untuk menyelesaikan urusan mereka terutama pada hujung minggu.  "Kebanyakan rakyat jika nak berurusan dengan agensi, mereka terpaksa berurusan pada hari biasa, kebiasaan yang mana pada hari tersebut mereka bekerja, jadi kita minta bantuan semua agensi berhimpun pada hari ini, hari cuti umum di arena tualang sekah ini untuk memudahkan urusan masyarakat dalam dun tualang sekah dan juga kawasan sekitar."Mengambil inisiatif daripada usaha yang telah dilakukan oleh menteri besar dan kerajaan negeri Perak terdahulu, saya membawa perkara tersebut di dalam DUN tualang sekah khususnya untuk masyarakat dalam kawasan ini," kata Mohd Azlan ketika ditemui pada Karnival Wow Perakfm 'Tualang Sekah Kita Bersaudara' di Arena Rakyat Tualang Sekah.

Sebanyak 17 agensi terlibat dalam karnival yang julung kali diadakan di Tualang Sekah.  Selain pameran dan perkhidmatan, turut diadakan program tanggungjawab sosial korporat (CSR) bagi menyantuni insan kurang bernasib baik di kawasan tersebut.


Fadhlina Sidek luang masa lawat penduduk terjejas banjir di Pulau Pinang

SUNGAI BAKAP, 4 Februari - Dua buah pusat pemindahan sementara (PPS) dibuka menempatkan penduduk terjejas banjir susulan hujan lebat semalam di Pulau Pinang.  PPS pertama dibuka di Sekolah Kebangsaan (SK) Bakap Indah, Sungai Jawi pukul 10.00 malam semalam. PPS ini menempatkan lapan keluarga yang terdiri daripada 13 orang dewasa, lapan kanak-kanak serta tiga warga emas menjadikan jumlah keseluruhan 21 orang.  Penduduk terjejas kebanyakannya merupakan penduduk Kampung Sethu berdekatan Sungai Jawi, Nibong Tebal.  "Air naik tu kira-kira pukul 6.00, ketika itu saya sedang bertugas sebagai RELA, air memang cepat naik, dalam setengah jam suda paras dada,"Zuraini Md Razak  "Masa yang jadi tu anak yang berumur 12 tahun, dia sempat angkat barang rendah sahaja. Kali ni air air tinggi sangat," Ismawani Ishak.

Menteri Pendidikan, Fadhlina Sidek yang juga merupakan Ahli Parlimen Nibong Tebal sempat meluangkan masa melawat penduduk banjir di PPS tersebut, hari ini.

(Fadhlina bercakap kepada pemberita ketika lawatannya di salah sebuah PPS di Pulau Pinang)

"Kita sedang selaras kan, petang ini akan ada mesyuarat penyelarasan agensi kita akan lihat bantuan bantuan sebab saya rasa bantuan yang lain telah cemerlang dilakukan oleh semua agensi, maknanya daripada awal daripada semalam hingga hari ini hingga keluarga ini pulang ke rumah masing-masing dan bantuan susulan akan kami selaraskan daripada Pusat Khidmat Ahli Parlimen Nibong Tebal. Ini termasuk tentang sekolah dan anak murid kita yang terjejas," kata Fadhlina di sini.PPS kedua pula dibuka di Dewan Komuniti Kubang Menerong, Tasek Gelugor pada pukul 11.00 malam, dengan 11 keluarga ditempatkan di PPS ini yang terdiri daripada 38 orang.  Dalam kejadian semalam, hujan lebat yang berterusan sejak pukul 4.00 petang menyebabkan beberapa kawasan di Seberang Perai dinaiki air.  Tinjauan RTM mendapati ada sebahagian penduduk sudah mula pulang ke kediaman masing-masing bagi membersihkan rumah.


Gajah liar hadir di Kg Lebur Jaya, Gua Musang, penduduk ketakutan

GUA MUSANG, 4 Februari - Kemuncunlan seekor gajah liar yang berkelakuan jinak dan berkeliaran mengejutkan lebih 100 penduduk di Kampung Lebur Jaya, Kuala Betis, di sini sejak dua minggu lalu.  Penduduk mendakwa gajah liar itu berkeliaran di halaman rumah dan telah memusnahkan tanaman seperti pisang dan kelapa.  Menurut penduduk di situ, gajah berkenaan semakin berani merapati rumah penduduk dan mencari makanan di kawasan berhampiran.  "Petang dalam pukul 5.00 saya tengok dan terkejut juga dia keluar dekat sini. Saya panggil isteri, dia (gajah) pergi separuh jalan dan muncul. Patah balik. Saya lompat dan lari ke dalam rumah. Selamatkan diri. Lama juga dalam setengah jam," kata penduduk Anuar Mustapha.

(Penduduk menunjukkan tanaman yang rosak akibat gajah liar)

"Saya terbuka tingkap dan nampak kelibat gajah tu. Saya buka pintu besar dapur. Apabila saya buka tu saya ternampak dia (gajah) tengah jalan. Kelibat dia tu besarlah. Saya pun terkejut dan terus masuk dalam rumah dan beritahu semua orang, jiran kata ada gajah belakang rumah tu lepas tu jiran pergi dan lepas tu cuba halau, sebab kita cuba halau dan halau. Jiran pun buat bunyi ketuk-ketuk besi suruh bising dia pun pergi," kata Norhayati Ibrahim. "Jadi kita penduduk di sini rasa ragu-ragu ketakutan duduknya. Kalau boleh kita minta pihak berwajib ambil tindakan atas perkara ini. Jadi kita minta kalau boleh biar dihalau. Buat masa sekarang kami semua takut sebab gajah itu besar," kata Ibrahim Hassan.Tambah penduduk, gangguan gajah itu adalah pertama kali sejak mereka mendiami Kampung Lebur Jaya lebih 40 tahun lalu.


Nelayan kongsi pengalaman hanyut di perairan Kemasin

BACHOK, 4 Februari- Seorang nelayan yang ditemukan selamat dengan berpaut pada penutup tong simpanan ais selama selama lebih lapan jam di perairan Kemasin di sini berkongsi pengalamannya.

Mat Yaki Mat Ming dikesan hilang kira-kira pukul 8.00 pagi pada Rabu lalu, selepas bot lampu dan suar yang dinaikinya karam akibat ombak besar, semalam.  Beliau berkata, sebelum kejadian, dia bersama dua lagi rakannya berada dalam bot berasingan dan terpisah ketika masing-masing cuba mengelak daripada dipukul ombak setinggi lebih tiga meter.

Bagaimanapun, bot yang dinaiki Mat Yaki  dipukul ombak di bahagian tepi. Sebelum botnya karam, dia sempat menghubungi rakan-rakannya menerusi radio satelit bagi memaklumkan keadaannya. Dia kemudian hanyut sejauh sembilan batu nautika dengan hanya berpaut pada penutup tong ais sebelum diselamatkan rakannya. Bapa kepada tiga orang anak itu menzahirkan rasa kesyukuran dan kelegaan kerana masih dipanjangkan umur.


20 KRT di Johor akan ditambah tahun ini

JOHOR BAHRU, 4 Februari - Projek Akuagro Rukun Tetangga Peringkat Negeri Johor dilancarkan bagi mengukuh lagi ekonomi Komuniti Rukun Tetangga (KRT) yang melibatkan tanaman sayuran dan ternakan ikan secara bersepadu. Hingga kini sebanyak 54 KRT di negeri itu telah mengusahakan inisiatif tersebut termasuk 20 projek tambahan yang akan dilaksanakan tahun ini  Exco Perpaduan dan Kesihatan Negeri, Ling Tian Soon berkata Kerajaan Negeri memberi kerjasama penuh terhadap inisiatif tersebut dan bercadang menambah 20 projek lagi, melibatkan peruntukan RM1.56 juta pada tahun hadapan.  Sebagai pelaksanaan 20 projek berkenaan, kerajaan Johor turut menyumbangkan RM230,000 kepada KRT tahun ini.Ling bercadang menambah 20 Projek Akuagro RT di seluruh Johor setiap tahun untuk mencapai sasaran 100 projek berkenaan.

(Ling becakap dalam sidang media selepas melancarkanProjek Akuagro Rukun Tetangga Peringkat Negeri Johordi Jalan Bacang, Taman Kota Masai, di sini)

"Sebelum mereka mendapat projek tersebut, penggerak mereka akan kita hantar ke kursus bukan sekali, tetapi berkali-kali untuk buat sesi lawatan sambil belajar, kita akan hantar ke bengkel untuk kursus, kita akan ke rakan strategi kita untuk memberi pengetahuan tentang pertanian ini," kata Ling di sini. Usaha tersebut selaras matlamat Kerajaan Perpaduan iaitu membantu mengatasi masalah kos sara hidup rakyat ekoran ekonomi global yang dijangka serius tahun ini.  Penggerak projek merangkumi golongan pakar seperti pesara bidang professional, jurutera, dan kakitangan agensi kerajaan.  Hasil tanaman dan ternakan dari Projek Akuagro ini dijual terus kepada komuniti setempat dengan harga lebih murah daripada harga pasaran.  Menerusi penglibatan komuniti setempat, inisiatif sekuriti makanan dapat diperkasa secara meluas di Johor seterusnya dapat mengeratkan kerjasama komuniti setempat, menerusi bidang pertanian dan ternakan.


Hasni tawar diri jawatan Naib Presiden UMNO

JOHOR BAHRU, 4 Februari- Ketua UMNO bahagian Pontian, Datuk Seri Hasni Mohamad menawarkan diri untuk bertanding jawatan Naib Presiden UMNO pada pemilihan parti akan datang. Beliau yang juga bekas Pengerusi UMNO Johor bertanding jawatan itu kerana masih mahu menyumbang usaha dan tenaga untuk memantapkan parti di semua peringkat."Ramai yang tampil tawarkan diri, itu tandanya satu perkara positif kepada parti, selain mengambarkan bahawa pemimpin UMNO tidak meninggalkan perjuangan."Walau apa pun diperkatakan terhadap UMNO, mereka yakin dan percaya bahawa UMNO akan terus menyumbang kepada agama, bangsa dan negara," kata beliau ketika ditemui media selepas Mesyuarat Khas Badan Perhubungan UMNO Johor di sini.Terdahulu, penyandang jawatan itu, Datuk Seri Mohamed Khaled Nordin memberitahu akan pertahan dan bertanding jawatan itu.Nama lain yang akan bertanding jawatan sama ialah bekas Perdana Menteri, Datuk Seri Ismail Sabri Yaakob dan Datuk Seri Mahdzir Khalid.